RASA TAKUT BERSALIN? YAKIN PADA DIRI TAU MAMAâ€¦

Tentu sekali anda buat yang pertama kali atau kedua bahkan mungkin yang ketiga kalinya hendak bersalin merasakan perasaan ini. Debaran. Ketakutan. Bayangkan sahaja, melahirkan seorang manusia ke atas dunia ini bukan tugas yang mudah. Dan ia adalah tugas yang menyakitkan, penuh dengan kejutan dan berita-berita yang tak tersangkakan. Justeru, untuk merasa takut menghadapi momen ini adalah perkara yang tidak pelik.

TAKUT TIDAK MAMPU BERTAHAN
Sentiasalah percaya dan yakin dengan kuasa yang Maha Esa. Dia menciptakan tubuh seorang wanita dengan sistem yang begitu kompleks (bahkan seluruh ciptaannya kompleks) dan tentu sekali boleh dan mampu menampung kesakitan ini. Letakkanlah kepercayaan anda kepada pengamal perubatan yang bertungkus lumus untuk menyelamatkan anda dan bayi. Sentiasalah percaya bahawa mereka akan melakukan yang terbaik buat anda dengan bantuan alat-alat perubatan yang moden.
TAKUT SAKIT
Setiap ibu yang melahirkan itu memberikan respons terhadap kesakitan itu dengan cara yang berbeza, sehingga sukar untuk kita membuat perbandingan relatif antara satu sama lain. Andai anda mencapai satu tahap sehingga tidak tahan untuk menanggung kesakitan, janganlah bimbang kerana akan ada doktor dan jururawat yang setia menemani dan melayan anda untuk diberikan ubat-ubatan yang sepatutnya.
TAKUT DIPERSALAHKAN
Mungkin anda akan termuntah di tengah jalan, atau mungkin berteriak pada jam 12 tengah malam. Tetapi jangan bimbang, semua orang faham dan tidak akan menyalahkan anda.

TIP UNTUK MAMA

YAKIN DIRI

Jika anda sedang bersiap-siap untuk melahirkan bayi yang pertama maka tidak ada nasihat yang lebih baik yang dapat saya berikan melainkan mengatakan kepada anda bahawa ianya memang menakutkan. Tetapi percayalah, sebesar mana pun ketakutan yang anda bina dalam diri, ia tidak akan membantu anda dan masa melahirkan bayi itu tetap akan tiba. Jadi apa yang perlu anda lakukan? Yakinlah kepada diri sendiri. Bagaimana untuk yakin? Dapatkanlah informasi mengenai kelahiran, kekuatan seorang wanita dan pelbagai lagi informasi berkaitan daripada internet, mereka yang berpengalaman dan doktor itu sendiri. InsyaAllah, apabila anda mula yakin kepada kemampuan anda, sedikit demi sedikit, ketakutan itu akan menjauh daripada anda.

BERCERITALAH

Setiap masalah yang diluahkan, insyaAllah dengan kuasa yang Maha Esa akan rasa seperti berkurang daripada pundak pemikiran kita. Dan itu juga berlangsung buat ketakutan. Ketakutan adalah masalah. Maka, kongsikanlah tentang ketakutan anda, kelemahan anda kepada orang yang anda percaya. Boleh jadi orang yang anda percaya dan rapat itu adalah ibu anda, ahli keluarga anda atau rakan-rakan anda. Ceritalah kepada mereka, jangan pernah memendamnya seorang diri kerana apabila dipendam, ketakutan itu akan menjadi lebih besar dan besar sehingga menimbulkan pelbagai masalah yang tidak diingini.

FAHAMI PROSES BERSALIN

Apabila kita tahu bab apa yang keluar dalam peperiksaan, maka tentu sekali kita akan lebih bersedia. Dan apabila kita mengetahui struktur dan format soalan yang akan ditanyakan, tentu sekali ia akan membuatkan kita tersenyum dan menghalau terus rasa takut untuk menghadapi peperiksaan. Kan?
Begitu juga dengan proses bersalin ini. Apabila anda mengetahui prosesnya dengan lebih detail, maka anda akan lebih yakin dan bersedia untuk menghadapinya. Dapatkanlah informasi mengenainya daripada berbagai-bagai sumber yang ada.

KESAN JIKA IBU HAMIL BERASA TAKUT

Antara kesan-kesan buruk perasaan takut bersalin terhadap sistem badan adalah seperti berikut :

Hormon Stress Terhasil – Apabila perasaan takut dan stress tidak dibuang hingga tibanya saat mahu melahirkan bayi, sistem pertahanan badan akan menghasilkan hormon stress iaitu, catecholamine. Badan akan menerima mesej untuk menjadi beku atau bahasa lainnya ialah “fight, flight atau freeze”.

Menyukarkan Darah dan Oksigen Sampai ke Rahim – Rahim wanita tidak diciptakan sebagai mekanisma pertahanan badan lalu darah akan membawa respons “fight, flight atau freeze” ke semua sistem pertahanan badan. Apa akan jadi seterusnya? Saluran darah di sekitar rahim akan menjadi tegang dan sempit lalu ini menyukarkan laluan darah dan oksigen untuk sampai ke rahim.

Pucat – Wanita yang takut semasa bersalin biasanya akan kelihatan putih pucat lagi tak bermaya. Contoh lain muka boleh pucat termasuklah apabila mahu masuk ke dewan peperiksaan atau pengantin lelaki yang terpaksa mengulang akad nikah pada kali ketujuh!

Pintu Rahim Tak Meluas – Kesan buruk akibat proses ini akan menyebabkan rahim tak dapat bekerja dalam keadaan normal. Otot di kawasan rahim tak boleh meregang dan bertaut seperti normal lalu mengakibatkan bukaan rahim tidak menjadi luas secara bertahap. Banyak wanita dibedah kerana bukaan pintu rahim yang tak semakin meluas hingga 10sm. Saudara saya di kampung dibedah kerana bukaan pintu rahimnya statik pada 9sm. Seorang sahabat saya di sekolah menengah juga dibedah kerana bukaan pintu rahimnya hanya 1sm selama seminggu.

Kesakitan Pada Ibu dan Bayi – Hal ini akan menyebabkan kesakitan melampau pada ibu dan begitu juga pada bayi. Lalu menyebabkan bayi stress disebabkan emosi ibu yang sangat tertekan akibat sakit melampau. Analogi mudah, ibu stress menyebabkan bayi dalam kandungan turut berasa stress.

Kurang Oksigen – Kekurangan bekalan oksigen ke kawasan rahim bermaksud kekurangan bekalan oksigen pada bayi. Lalu boleh menyebabkan bayi lemas sebelum dilahirkan. Biasanya di hospital, interversi akan dilakukan. Di sinilah pentingnya semua wanita yang akan bersalin untuk belajar tentang berada dalam keadaan “bilik rawatan” sepanjang masa berbanding “bilik kecemasan”. Hal ini untuk memastikan hormon oksitoksin berjaya dikekalkan sentiasa dalam badan sepanjang proses bersalin.

Sumber: Ohsemmama.com / siraplimau.com


CARA AJAR BAYI MINUM SUSU BOTOL SEBELUM MAMA KEMBALI BEKERJA

Bagi ibu yang perlu bekerja semula selepas habis tempoh berpantang, terpaksalah mengajar si kecil menyusu menggunakan botol susu. Susah, memang susah, bayangkan hampir setiap hari selepas kelahiran si manja, bayi hanya minum susu badan secara langsung dalam dakapan si ibu. Hari demi hari telah menjadi rutin hariannya. Oleh sebab itu, ada setengah bayi tidak mahu langsung minum susu badan yang diperah ibu ke dalam botol susu. Mungkin rasa puting yang berlainan. Ibu pula jangan stres ya, risau-risau kalau susu badan anda jatuh merudum. Cuba ikut tips di bawah ini.

JAUHKAN IBU DARI BABY
Baby masih boleh bau ibu sekiranya ibu masih dalam jarak 20 kaki. Jadi, kalau boleh mintak tolong encik suami ataupun ahli keluarga yang lain untuk membantu. Baby juga sangat bijak, mereka boleh kesan kehadiran kita walaupun kita berada dalam bilik sebelah.

TEKNIK PENYAMARAN

Boleh minta suami pakai baju kita (bath rob) dan pegang baby seperti cara yang kita pegang semasa susukan baby. Cara ini berkesan bagi sesetengah baby

TUKAR POSISI PENYUSUAN
Sekiranya sebelum ini kita peluk baby untuk susukan dia, cuba letakkan baby pada posisi yang lain dari biasa. Ada ibu yang meletakkan baby mereka dalam car seat (contohnya Maxi Cosi) dan duduk berhadapan dengan baby sambil memberi mereka botol. Bila baby dah biasa dengan botol, baru dakap seperti posisi menyusu yang biasa.

BAGI MINUM SEBELUM BABY LAPAR

Sekiranya baby dalam keadaan kelaparan, bertambah moody baby jadinya, dan semakin sukar untuk kita bagi minum melalui botol. Ada yang kata “biarkan je baby lapar, nanti lama-lama dia nak la minum”. Sebenarnya tanggapan ini salah sama sekali. Jangan jadikan waktu makan mereka seperti dalam bidang pertempuran. Kesian baby.
Ada sesetengah baby sanggup bertahan sehingga ibu pulang kerja, sekiranya tidak terbiasa dengan botol. Mereka akan tidur akibat keletihan menangis. Ini tidak elok untuk perkembangan emosi baby. Jangan latih baby minum dalam botol sekiranya anda tidak mempunyai banyak masa.

SABAR
Sekiranya baby tolak botol dan menangis, ketepikan botol dan pujuk baby.Sekiranya baby dah reject botol sebanyak 3 kali dalam 1 sesi, hentikan sesi tersebut. Bagi jarak masa 5 hingga 10 minit dan selangkan dengan aktiviti lain. Kemudian baru bagi menyusu secara terus dari ibu. Baby ni bijak tau, kalau dia menangis tak nak botol dan kita terus bagi susu secara direct, nanti dia tahu tektiknya berjaya, lepas ni baby akan guna tektik yang sama.

BAGI PUTING YANG ANAK SUKA
Sekiranya anak anda menggunakan pacifier (puting palsu tu), boleh cuba tengok jenis puting tersebut dan guna dari jenis yang sama. Sekiranya puting tu dari latex, cari botol yang mempunyai puting latex.

BERCAKAP DAN PUJUK BABY
Seperti yang kita tahu, baby sangat faham perasaan ibu. Jangan kita anggap mereka tak faham apa yang kita lalui. Bercakaplah dengan baby, pujuk mereka dan terangkan situasi kita yang perlu kembali ke pejabat dan mereka perlu minum susu ibu melalui botol. Boleh amalkan semasa mereka dalam fasa REM, iaitu semasa mereka tidur-tidur ayam, sebelum nyenyak tu.

BAGI MINUM PAKAI CAWAN
Sekiranya baby anda memang tidak mahu minum menggunakan botol, ibu juga boleh cuba menggunakan syringe ataupun cawan kecil dan pegang baby dalam keadaan separa berdiri. Jangan biarkan baby baring sekiranya anda menggunakan dua alat ini sebagai bantuan ye. Bahaya.

AWAS MAMA!

Langkah Keselamatan Untuk Bayi Menyusu Menggunakan Botol Susu
Apabila menyusukan bayi anda, penting untuk pastikan dia mendapat semua nutrisi yang diperlukan untuk tumbesarannya dan tiada risiko tercekik. Ikuti langkah-langkah keselamatan yang mudah seperti berikut:

Sediakan formula seperti yang tertera pada label. Formula yang terlalu ‘lemah’ atau cair boleh mengakibatkan kekurangan nutrisi, manakala formula yang terlalu pekat boleh mengakibatkan nyahhidrat, sembelit atau masalah buah pinggang.

Jangan tambah biskut bayi atau bijirin ke dalam susu si manja, atau membesarkan lubang pada puting botol susunya kerana dia mungkin tecekik atau tersedak akibat aliran formula yang laju dan pekat.

Apabila menyukat formula, gunakan pisau untuk meratakan susu dalam sudu penceduk tanpa memampatkannya di dalam sudu.

Jangan menyendal botol susu dan membiarkan si manja menyusu tanpa pengawasan. Ini boleh mengakibatkan tercekik/tersedak.

Jangan tinggalkan jag air panas, yang digunakan untuk memanaskan botol di tempat yang boleh dicapai kanak-kanak

Elakkan penggunaan ketuhar gelombang mikro untuk memanaskan susu formula. Ia tidak memanaskan secara sekata, mungkin membentuk bahagian-bahagian panas, lalu mengakibatkan melecur dan juga merosakkan nutrisi penting.

Periksa dengan teliti puting botol dan botol  dan buang mana-mana yang mempunyai koyakan atau retakan.

Steril semua botol dan alatan yang berkaitan sehingga bayi anda berumur sekurang-kurangnya 12 bulan.

Jangan sesekali membawa susu panas di dalam bekas berpenebat kerana ini menggalakkan pembiakan bakteria berbahaya.

Basuh tangan anda sebelum mengendalikan botol susu dan menyusukan si manja.

Jika si manja tidak menghabiskan susu formulanya, buang baki susu tersebut.

Jangan biarkan botol-botol susu formula di luar peti sejuk melebihi satu jam.

Sumber: www.babycenter.com.my / www.ibuzarith.com /


KENAPA KENA GUNA TAPEL, PARAM & PILIS KETIKA IBU BERPANTANG?

Tapel, param dan pilis adalah antara perawatan wajib yang akan dilakukan oleh wanita berpantang sejak turun-temurun. Walaupun cara penggunaan dan peknya telah dimodenkan, sehingga kini amalan penggunaannya masih tetap diamalkan. Ini kerana, ketiga-tiga amalan ini dapat memberi manfaat kesihatan yang amat baik bagi ibu yang baru melahirkan.  Sesetengah wanita mungkin menganggap amalan ini sebagai sesuatu yang leceh. Namun, jika ia dilakukan dengan disiplin setiap hari, anda tentu akan dapat merasai kebaikannya. Malah, ia juga membantu mengekalkan kesihatan wanita buat jangka masa panjang. Jadi, jangan malas ya!

TAPEL

Tapel adalah sapuan yang dipakai pada perut sebelum mengenakan bengkung. Bahan yang selalu digunakan dalam ramuan tapel adalah tepung beras, kapur sirih, air limau nipis, kencur, dan kayu manis. Tapel selamat digunakan oleh ibu yang bersalin secara normal. Jika ibu menjalani pembedahan Caesarean, pastikan luka pada perut telah diyakini kering dan tidak bermasalah. Sekurang-kurangnya, tunggu 2 minggu dan dapatkan nasihat doktor sebelum memakainya.
Banyak kelebihan menggunakan tapel pada perut, antaranya:

Mengurangkan rasa sakit-sakit di perut serta memulihkan keadaan luaran perut akibat selulit / stretch mark
Membantu proses pembakaran lemak bawah kulit dan mengempiskan perut
Menghangatkan perut dan membuang ‘angin’ serta darah kotor yang berada di dalamnya
Menegangkan kulit perut yang menggeleber
param dan pilis

PARAM
Param adalah sejenis rawatan sapuan pada seluruh badan, kecuali daerah payudara dan perut. Antara tujuan memakai param adalah untuk mengatasi pembengkakan yang dialami oleh ibu yang baru melahirkan. Ia boleh digunakan selepas mandi, sebanyak dua kali sehari selama 40 hari setelah melahirkan. Pada asasnya, param terdiri daripada beras yang direndam dan dicampur dengan bahan-bahan seperti kencur, sirih, halia, cendana, bawang putih, kunyit, kulit limau purut, dan beberapa jenis herba lagi.
Antara khasiat param adalah:

Membantu melancarkan peredaran darah
Mengelakkan ‘angin’ masuk ke dalam badan
Memberi kehangatan kepada tubuh
Memberikan kesegaran
Menjaga kecantikan luaran kulit

PILIS

Pilis pula adalah campuran herba yang khusus untuk disapukan pada dahi. Bahan asasnya adalah tepung beras yang dicampurkan dengan ramuan herba seperti kencur, kunyit, kenanga,daun pudina, halba, kapur sirih, air limau nipis dan sebagainya. Seperti param, pilis juga seeloknya digunakan selepas mandi, dua kali sehari, sehingga hari ke-40 berpantang.
Antara kebaikan memakai pilis untuk ibu berpantang adalah:

Meredakan pening kepala
Melancarkan peredaran darah
Menyegarkan mata dan memberi keselesaan pada ubun
Mengurangkan rasa pitam / ‘gelap mata’ / pandangan kabur. Ini biasanya dialami oleh wanita yang mengalami tekanan darah tinggi
Mengelak ‘angin’ yang boleh menyebabkan tekanan emosi

Sumber: pantangplus.com


APAKAH PUNCA ANDA RASA SAKIT KETIKA BERSAMA?

Sakit? Hubungan kelamin tidak sepatutnya menyakitkan. Seks sepatutnya menjadi hubungan batin suami isteri yang menyeronokkan, bukan sebaliknya. Jika anda mengalami kesakitan ketika bersama suami, berhentilah kerana ia mungkin memberikan isyarat bahawa ada sesuatu yang tidak kena. Dispareunia (dis-pa-run-ya) merupakan terma yang digunakan oleh para doktor secara eksklusif untuk wanita bagi menggambarkan masalah kesakitan ketika melakukan persetubuhan. Bagaimanapun, lelaki jangan terlalu gembira kerana ia juga boleh berlaku kepada mereka.
Walaupun anda mungkin merasakan bahawa anda sahaja yang mengalaminya, jangan terkejut! Berdasarkan kajian, lebih dua pertiga wanita mengalaminya pada satu ketika dalam hidup mereka. Namun demikian, seperti biasa, tidak ramai wanita yang berjumpa doktor mengenai perkara ini meskipun banyak yang boleh dilakukan untuk merawatnya, sekali gus mengembalikan semula keintiman pasangan yang sebelum ini mungkin dilema. Rasa takut dan malu menghalang wanita daripada mendapatkan bantuan perubatan. Harus ditekankan di sini bahawa sakit semasa melakukan hubungan seks bukanlah sesuatu yang boleh dianggap normal. Anda juga tidak perlu hidup dengannya.

SEMAK INI!

Pertama sekali, kita perlu memahami organ reproduksi kaum Hawa. Faraj merupakan satu laluan dari pangkal rahim ke permukaan luaran badan. Pangkal rahim adalah satu bahagian anatomi rahim yang sempit yang berhubungan dengan faraj. Kawasan luaran jantina perempuan dinamakan vulva. Dua pasang lipatan berdaging dinamakan bibir luar (labium major) dan bibir dalam (labium minor) mengelilingi bukaan faraj dan uretra dan menjulur ke depan hingga ke klitoris. Klitoris adalah bahagian atas bibir-bibir ini yang hampir sama dengan penis lelaki, mengandungi tisu erektil yang menjadi tegak apabila menerima rangsangan seksual – memberikan keseronokan dan kenikmatan semasa hubungan kelamin.

MENGAPA KESAKITAN BERLAKU?
Kesakitan boleh dikaitkan sama ada secara fizikal mahupun emosi. Wanita akan mengalami empat fasa semasa hubungan kelamin yang secara ringkasnya dinyatakan seperti di bawah:

Fasa keinginan nafsu berahi: Perasaan yang berkehendakkan kepada aktiviti hubungan kelamin

Fasa kebangkitan nafsu berahi: Perubahan fizikal terjadi di mana faraj dan vulva menjadi lembap, otot-otot faraj menjadi bertambah longgar, klitoris mengembang serta membengkak, rahim meninggi dan faraj menjadi bertambah dalam serta panjang dan melebar.Fasa kebangkitan ini penting untuk persediaan faraj semasa menerima alat sulit lelaki (penis).

Fasa puncak syahwat: Satu rangsangan kemuncak aktiviti. Otot-otot faraj dan vulva mengembang mengecut – menimbulkan keseronokan tidak terkira. Klitoris juga boleh menimbulkan rasa kemuncak

Fasa resolusi/ketetapan: Faraj, rahim serta klitoris kembali ke struktur asal. jika fasa-fasa di atas tidak berlaku, hubungan kelamin menjadi satu aktiviti yang menyakitkan, tidak memberangsangkan serta mendatangkan ketidakselesaan.

JENIS-JENIS KESAKITAN DAN LANGKAH-LANGKAH PERLU

Kesakitan semasa hubungan kelamin boleh dirasai sama ada di bahagian vulva, pembukaan faraj, di dalam faraj dan juga jauh ke dalam faraj. Kesakitan vulva dirasai semasa tusukan penis, di permukaan luaran faraj. Kesakitan faraj pula dirasai di bahagian dalam manakala kesakitan yang jauh ke dalam boleh dirasai di belakang, pinggul, rahim dan juga pundi kencing.
KESAKITAN VULVA
Kesakitan dirasai apabila bahagian luar vulva disentuh yang mungkin berpunca daripada sabun, pencuci faraj, bedak ataupun penyembur sanitasi faraj yang digunakan. Parut dan infeksi/jangkitan mungkin turut berperanan dalam menimbulkan kesakitan ini di mana vulva luka, deria rasa pula menjadi berlebihan.
KESAKITAN FARAJ

Kekeringan Faraj

Ini berlaku apabila faraj kering, mungkin dari kesan sampingan ubat-ubatan yang dimakan, mungkin juga kerana isteri tidak bersedia, maka fasa keinginan tersebut tidak berlaku. Kehamilan, penyusuan badan dan awal menopaus turut mempengaruhi kelembapan semula jadi di dalam faraj. Pada permulaan menopaus, hormon wanita – estrogen mengurang. Akibatnya, tisu faraj menipis dan relatifnya menjadi lebih kering, menyebabkan kesakitan semasa hubungan kelamin. Hormon gantian boleh diambil bagi mengurangkan penyeksaan itu. Wanita harus berbincang dengan suami. Suami penyayang, boleh bertolak ansur serta memahami harus juga memainkan peranannya kerana hubungan sepatutnya dua hala. Kekeringan ini boleh diatasi dengan penggunaan lubrikasi/pelincir berasaskan air. Lubrikasi yang berasaskan minyak boleh merosakkan kondom yang mungkin dipakai sebagai kaedah mencegah kehamilan kerana lapisannya boleh melarut dan akhirnya pecah.

Keradangan Faraj

Keradangan faraj seperti kegatalan, pedih, keluarnya rembesan dari faraj serta rasa panas membakar yang lazimnya disebabkan oleh kulat seperti kandidiasis, mungkin juga kerana infeksi oleh bakteria

Vaginismus

Vaginismus diakibatkan oleh kekejangan otot-otot pada bahagian luar faraj. Kesakitan yang amat sangat berlaku pada masa permulaan tusukan yang bakal menambahkan lagi kekejangan otot-otot tersebut. Bagi sesetengah wanita, vaginismus biasanya berlaku pada pengalaman pertama atau malam pertama pengantin baru.
Antara penyebab-penyebab vaginismus:

Luka serta parut lama di faraj akibat kecederaan, proses kelahiran, pembedahan
Kerengsaan serta keradangan dari penggunaan bahan-bahan pencuci faraj, spermisid dan alahan getah kondom
Jangkitan vulva dan faraj.

KESAKITAN SERIUS DI BAHAGIAN DALAM FARAJ

Merupakan masalah dalaman yang serius, berlaku apabila keseluruhan organ reproduktif suami berada di dalam faraj.
Penyakit keradangan pelvis
Masalah dengan rahim
Endometriosis
Ketumbuhan di kawasan pelvis
Penyakit yang melibatkan pundi kecing dan juga usus
Organ-organ di bahagian pelvis yang melekat-lekat sesama sendiri, mungkin angkara jangkitan atau pembedahan lampau
Ketumbuhan telur reproduksi.

PERANAN EMOSI
Ketakutan untuk mengandung boleh menghasilkan vaginismus atau mungkin timbul perasaan bersalah kerana melakukan hubungan jenis. Ada yang takut pada penyakit tularan seks, trauma akibat kecederaan atau pengalaman berorientasikan seks sama ada rela atau paksa seperti penderaan seks kanak-kanak, diperkosa dan sumbang mahram. Kesemua ini mengurangkan kelembapan serta lubrikasi faraj termasuklah daya keinginan. Wanita tidak harus berseorangan terseksa dengan pengalaman ini. Berbincanglah dengan para doktor, jururawat serta kaunselor bertauliah. Suami pula, sebagai teman hidup wanita, sepatutnyalah menunjukkan sikap memahami akan masalah yang dihadapi oleh si isteri, peka pada kesakitan tersebut dan bersama-sama mencari jalan penyelesaiannya. Misal, tunggu sekurang-kurangnya enam minggu sebelum melakukan hubungan kelamin dengan isteri yang baru lepas bersalin. Kelembutan dan cumbuan yang memadai dapat memastikan kelinciran semula jadi faraj.

Sumber: Utusan


TIP SEMBUHKAN RUAM DAN LUKA DI PELIPAT KULIT BAYI

“Macam mana nak hilangkan ruam peluh kat baby ea…dah berdarah pun…kesian baby…risau sangat”
Ikuti petua yang dikongsikan oleh Puan Fieza.

Bila saya terpandang gambar anak kecil yang mempunyai masalah ruam dan luka di pelipat kulit ini saya teringatkan petua ibu saya yang diamalkan sejak turun temurun dalam penjagaan bayi terutamanya bayi yang baru lahir dan dalam pantang khususnya bagi menggelakkan ruam seperti sehingga seolah-olah ada kesan kelaran pada leher. Yang lebih parah lagi bila ruam bertambah teruk hingga berdarah. Kesian kan kat bayi. Si kecil yang tak tahu mengadu hanya menangis saja la bila ia rasa tak selesa. Akibatnya mama yang tak boleh tidur malam kerana menghadap rengekan si kecil. Tidak dinafikan saya banyak belajar dari ibu saya tentang penjagaan bayi dengan sempurna. Semasa melahirkan anak sulong, saya berpantang di rumah ibu saya sehingga habis pantang. Sejak itulah saya belajar petua-petua orang lama tentang penjagaan rapi bayi. Petua-petua yang ibu saya turunkan saya gunapakai hingga sekarang. Walaupun pelbagai sabun dan lotion yang keluar dipasaran, namun saya tetap menggunakan petua ibu saya. Petua yang baik apa salahnya kita ikutkan. Lagipun hasilnya sangat berkesan dan tak tinggalkan kesan sampingan pun.

PUNCA RUAM BAYI

Bekas lelehan susu yang terkena kulit
Peluh
Lelehan lebihan air bilasan mandi yang tidak dikeringkan betul-betul pada kulit
Cuaca yang panas dan lembab
Alergik kulit yang teruk

KENALPASTI RUAM BAYI

Kepada mereka yang baru pertama kali menimang cahaya mata, sekiranya anda ingin mengenalpasti bagaimanakah rupa ruam bayi ini, biasanya bayi yang dijangkiti ruam akan mengalami tanda-tanda seperti berikut di bahagian pelipat lengan, kaki (terutama kaki yang berketak-ketak untuk bayi yang sihat), leher, bahagian atas dada, belakang kepala, punggung dan kawasan sulit serta belakang telinga, Tanda berikut akan jelas kelihatan:

Kemerah-merahan pada kulit.
Bintik-bintik merah pada kulit.
Lebih kritikal hingga meninggalkan kesan seakan-akan berdarah
Kulit seolah-olah tersiat (aaarrhhh sian baby!!)

PETUA IBU MENGELAKKAN BAYI RUAM

Pastikan mandikan bayi dengan air suam
Semasa mandi, tidak perlu sabun atau sebarang antiseptik. Cukup sekadar anda menyediakan sehelai tuala kecil seperti ini. Tapi biasanya saya gunakan lampin bayi kerana lampin lebih lembut berbanding tuala kecil. Almaklumlah bayi yang baru lahir sangat lembut kulitnya. Harus dibelai dengan berhati-hati. Basahkan tuala kecil dengan air suam. Lap dan sapukan tuala basah tersebut dikawasan ‘spot’ ruam contoh dipelipat leher, ketiak, celahan lengan, celahan kaki, celahan kelengkang yang berketak-ketak, belakang telinga dan di bahagian pipi. Bahagian pipi selalunya timbul kesan ruam kerana bekas lelehan susu. Kadang-kadang bukan sekadar ruam…pipi mereka boleh berkerak pula. Alaaa….dah tak comel nanti bayi sekiranya tidak dibersihkan segera.

Selepas mandi, pastikan bayi dilap sekering-keringnya dengan tuala yang kering sekali lagi di kawasan ‘spot’ yang disebutkan tadi. Kawasan ‘spot’ tersebut perlu lebih perhatian. Peringatan : Belek betul-betul di kawasan spot sehingga betul-betul tiada lembapan atau air di situ. Selak-selak la sikit spot tu. Air lembapanlah yang akan menyumbangkan kepada ruam nanti. Sekiranya dibiarkan dalam jangkamasa yang lama akan mengakibatkan kulit mereka kemerahan seperti dihiris..(auchhh!!!)

Pastikan lampin sering ditukar terutamanya yang kulit sensitif. Ikut pengalaman saya, bayi yang menyusu badan sepenuhnya kerap kali buang air besar ketika dalam pantang. Boleh dikatakan setiap jam akan buang air. Kekadang tu lepas salin lampin dah membuang lagi. Saat ini, ibu perlu beri sepenuh perhatian memastikan bayi dalam keadaan bebas najis. kalau dibiarkan walau seminit, punggung bayi akan mulai kemerah-merahan. Lebih parah sekiranya melecet. Bila dicuci dengan air tentu pedihkan. Bayi tak tahu nak cakap, menangis sajalah tahunya.

Elakkan guna bedak keterlaluan, atau tidak perlu guna bedak langsung.

Elakkan guna ubat sapu mengandungi paraben atau steroid. Kesian kulit bayi yang masih halus mulus dicemari dengan bahan kimia merbahaya.

Lebih elok gunakan sapuan semulajadi antaranya Tepung Ubi. Tepung ubi adalah bersifat lembut dan halus. Tidak melekit dan tidak merengsakan. Lembut untuk kulit bayi. Orang tua selalu syorkan guna tepung ubi untuk melegakan ruam pada bayi. Kalau tanya saya, saya jawap ‘YES’ tepung ubi adalah remidi yang sangat awesome dan mustajab untuk mengurangkan ruam bayi. Untuk ruam bayi yang tidak begitu teruk, tepung ubi sangat efektif.

Sumber: fiezabard.blogspot.my


5 PERANAN BAPA DALAM PERKEMBANGAN SI MANJA. JANGAN LEPAS TANGAN PADA MAMA JE YA!

Ramai yang menulis dan memberikan tip dan sokongan buat ibu. Sebenarnya, peranan bapa adalah sama besar dalam perkembangan anak-anak. Apakah yang boleh dilakukan oleh bapa dan seorang suami kepada ibu yang sibuk mengurus dan menyediakan anak-anak untuk masuk ke tadika buat pertama kali? Sama ada anak pertama, kedua atau ketiga, mereka tetap mengalami fasa peralihan untuk kemasukan ke tadika. Berikut adalah antara beberapa perkara mudah:

 LUANGKAN MASA BERBINCANG BERSAMA ISTERI TENTANG PEMILIHAN TADIKA.

(Keperluan Anak)

Apakah tahap perkembangan anak kita itu? Apakah kemahiran sosialnya sudah mencukupi?
Sekiranya anak kita itu anak tunggal dan kurang pendedahan sosial, tadika dengan kapasiti kecil mungkin menjadi pilihan.
Sekiranya anak kita itu masih memerlukan bantuan ke tandas dan masih memakai lampin, saiz kelas yang kecil dengan ‘ratio’ guru:murid kecil adalah lebih sesuai.
Sekiranya kita sebagai ibu bapa mendapati bahawa kita boleh bertoleransi dengan banyak perkara yang melibatkan tumpuan guru kepada anak kita bersifat sederhana, tadika dengan kapasiti murid yang besar tidak menjadi masalah.

(Kemampuan &  Bajet)

Duduk dan bincangkan bersama ibu tentang bajet dan kemampuan bapa. Sama ada ibu bekerja di luar atau ibu bekerja di rumah, ia masih perlu dibincangkan.
Apabila ibu bekerja yang bersedia untuk menggalas sebahagian daripada perbelanjaan pendidikan anak, ia adalah bonus.
Sebagai contoh, ada ramai ibu bekerjaya yang setuju untuk membayar semua yuran pusat jagaan sahaja. Yuran pembelajaran tadika termasuk kos pengangkutan diserahkan kepada bapa.
Ada sebahagian ibu dan bapa pula bersetuju untuk membahagikan perbelanjaan penjagaan dan pendidikan anak mengikut bilangan anak. Contoh, pembayaran semua yuran anak pertama ibu yang uruskan manakala anak kedua bapa yang uruskan.
Yang pasti, bapa mesti berbincang perkara sebegini dengan baik untuk memastikan kelancaran proses pembelajaran anak-anak untuk setahun.
Khidmat tadika adalah berbentuk ‘yearly subscription’, untuk membolehkan anak belajar melalui satu proses yang lengkap.

 BERTUAH APABILA PUNYA MASA TERLUANG UNTUK SAMA-SAMA MELAWAT TADIKA.

Jika tidak, dapatkan maklumat penuh daripada anak dan isteri apabila mereka selesai melawat tadika.
Apabila bapa dalam situasi sibuk, gunakanlah komunikasi berhubung terkini yang boleh digunakan seperti ‘face time’ dan ‘google hangout’.

 HADIR BERSAMA UNTUK SESI PENERANGAN YANG DIJALANKAN OLEH PIHAK TADIKA

Adalah menjadi kebiasaaan untuk pihak tadika mengadakan sesi penerangan kepada ibu bapa setiap kali tahun baru pembukaan tadika. Meskipun kita sudah biasa dengan tadika itu, kehadiran kita juga penting, apatah lagi jikalau tadika itu pertama kali untuk kita.
Tadika akan mempunyai banyak maklumat baru untuk setiap tahun baru persekolahan. Kehadiran bapa akan dapat memberi kesan kepada ibu dan anak-anak.

 MEMBANTU ISTERI DALAM PROSES MENYEDIAKAN ANAK KE TADIKA.

(Persediaan Emosi)

Bantu ibu mendidik dan menyediakan anak-anak untuk suasana tadika kelak.

(Persediaan Fizikal)

Bantu ibu memilih barangan yang diperlukan untuk ke tadika seperti beg dan kasut sekolah.
Pada waktu pagi, dalam situasi sibuk, bapa boleh memberi sokongan dengan membantu perkara ringkas seperti membantu melayan anak-anak bersarapan.

 SEDIAKAN WANG PEMBAYARAN YURAN TEPAT PADA MASANYA.

Sama ada secara tunai, online atau bayaran dengan menggunakan cek, bapa dapat memberikan sokongan dengan menyediakannya tepat pada masa. Dengan ini, ibu juga dapat mengurangkan tekanan yang datang secara tidak langsung akibat pembayaran yuran yang lewat.
Adakalanya, ibu juga segan untuk berhadapan dengan cikgu dan pengurusan tadika apabila yuran tadika dibayar lewat.
Walaupun begitu, apabila ada kelewatan, bapa mestilah bertanggungjawab memaklumkan lebih awal agar urusan ini dapat ibu selesaikan dengan baik dengan pihak sekolah.
Sekiranya, bapa dan ibu mengambil keputusan untuk membahagikan tugas, iaitu tugas pembayaran yuran adalah di bawah kuasa bapa sepenuhnya, maka bapa boleh terus berurusan dengan pihak sekolah.
Hakikatnya, ketepatan masa membuat pembayaran adalah antara salah satu perkara besar yang membantu pihak tadika memastikan pengurusan mereka dijaga dengan baik.

Sumber:  Puan Noraminah Omar


KENAPA WANITA SERING ABAIKAN PENJAGAAN KAWASAN INTIM?

Menurut kajian. kira-kira 50 peratus wanita menggunakan sabun biasa atau sabun mandi untuk mencuci bahagian sulit mereka, sedangkan kandungan pH di dalam sabun mandi berbeza dengan nilai pH yang diperlukan pada bahagian itu. Walaupun sebab di sebalik tabiat ini tidak dinyatakan, namun boleh berlaku disebabkan kebanyakan wanita hanya menggunakan satu pencuci sahaja bagi keseluruhan tubuh. Mereka tidak berfikir dua kali tentang kawasan intim yang memerlukan penjagaan khas. Ramai yang tidak tahu, penggunaan produk yang bukan direka untuk bahagian tersebut mungkin boleh memudaratkan.Ini seperti kejadian jangkitan kuman atau rengsa, pH vagina berubah, berbau, gatal, dan keputihan.

Vagina yang sihat bergantung kepada tiga faktor iaitu keseimbangan pH, bakteria yang sihat dan kandungan glikogen epitelium, yang mana jika salah satunya tidak berfungsi dengan baik, boleh menyebabkan pelbagai gejala dan masalah.

Kawasan vagina adalah satu ekosistem dinamik yang mengandungi kira-kira 109 koloni bakteria yang menyebabkan keputihan normal berwarna putih, tidak berbau dan kelikatan yang tinggi.

Organisma bakteria normal dikuasai lactobacilli bersama patogen-patogen lain, dengan keadaan vagina yang berasid iaitu nilai pH 3.8 sehingga 4.2 akan menghalang pertumbuhan bakteria-bakteria memudaratkan.

Jika tidak diberi perhatian, masalah-masalah yang lebih serius boleh berlaku seperti STD (jangkitan penularan seksual), HIV, perkembangan PID (penyakit keradangan pelvik), kemandulan, kanser servik, kelahiran pramatang dan kematian bayi dalam kandungan.

Jadi amat penting bagi setiap wanita mengetahui tentang kesihatan vagina mereka di mana keseimbangan pH vagina boleh berubah disebabkan oleh keadaan tertentu yang jarang dipedulikan. Mereka tidak tahu bahawa faktor perubahan hormon dan peningkatan usia boleh menyebabkan pH vagina berubah. Faktor-faktor lain seperti menopaus, melahirkan anak, diabetes, stres, merokok, dan mengamalkan pemakanan tidak sihat seperti makanan ringan boleh mengundang kepada masalah ini.

UBAH RUTIN PENJAGAAN HARIAN ANDA!
Penjagaan bahagian intim seringkali dipandang remeh dan kebanyakan isu yang berkait rapat dengannya dipandang ringan sehingga membawa kepada masalah yang begitu besar kepada kesihatan wanita. Wanita di negara ini masih menganggap kesihatan bahagian intim tidak boleh dibincang secara terbuka kerana sesuatu yang tabu untuk diperkata. Ini menyebabkan mereka lebih banyak berdiam diri dan tidak mahu mengambil tahu tentang penjagaan sepatutnya perlu dilakukan pada anggota sulit mereka. Kerana sikap malu begini, kebanyakan wanita mengambil jalan pintas dengan mencari informasi sendiri di sumber-sumber yang tidak sahih di Internet. Akibatnya, maklumat yang diperoleh mungkin tidak membantu dan akhirnya menggunakan produk yang tidak dicipta khas untuk bahagian intim seperti sabun mandi di dalam bilik mandi.

Disarankan wanita supaya bijak memilih produk pencuci yang kaya dengan kandungan semula jadi dan prebiotik dalam usaha untuk melindungi bahagian intim daripada pelbagai gejala yang berkait rapat dengan ketidakseimbangan pH.

Selain itu, wanita harus memilih seluar dalam jenis kain kapas supaya bahagian intim kering sentiasa dan menukar segera seluar dalam yang bersih selepas berenang atau melakukan aktiviti air.

Bagi yang tidak tahu, antibiotik yang tidak penting untuk diamalkan perlu dielakkan.
Bersihkan kawasan intim anda setiap kali selepas melakukan aktiviti seksual.
Ketika datang bulan pula, amat penting untuk kerap menukar tuala wanita anda dan menguruskan tekanan anda dengan lebih baik.

Sumber: Utusan


INI PERSEDIAN UNTUK HANTAR ANAK KE TADIKA. SADO KAN HATI YA MAMA!

Anak kecil meraung  tidak mahu ditinggalkan. Ibu atau bapa yang menghantar nampak serba salah. Para guru cuba menenangkan anak-anak kecil yang baru hendak belajar erti pergi ke sekolah. Namun, ada juga yang tidak berjaya ditenangkan, maka ibu atau bapa terpaksa menunggu di luar bilik sekolah supaya mata anak akan sentiasa nampak bahawa dia tidak ditinggalkan. Mengapakah ini masih berlaku dalam pendidikan negara yang semakin moden dan bakal mencapai status negara maju?
Ya, kerana inilah apa yang ramai anak-anak kita lalui pada minggu pertama persekolahan. Mereka merasakan pelbagai perasaan. Banyak ruang selesa (comfort zone ) yang perlu dipecahkan dan bila ini berlaku, maka keselesaan emosi dan mental tercabar. Walaupun dunia telah maju, fenomena ini masih wujud kerana keperluan asas utama manusia itu masih sama. Manusia perlukan rasa selamat. Apatah lagi manusia yang kecil itu.
Apabila rasa selamat mereka terganggu, mereka akan melakukan tindakan larI atau lawan. Lari di sini itulah yang kita lihat mereka tidak mahu ke sekolah dan meraung-raung agar tidak ditinggalkan. Lawan pula, mereka akan mengamuk dan membuat hal seperti memukul adik, memukul kawan atau mengadu domba akan perkara buruk di sekolah. Ini semua adalah kerana mereka belum cukup persediaan mental dan emosi untuk berpisah dengan ibu atau bapa atau penjaga atau adik-adik mereka. Jalan penyelesainya ialah menyediakan anak-anak ini dari segi fizikal, mental, emosi dan jiwa mengenai bersekolah.

PERSEDIAAN YANG BOLEH DILAKUKAN OLEH IBU BAPA ATAU PENJAGA, IAITU:

Daripada segi fizikal: Keperluan fizikal ialah untuk dapat hidup dengan baik dan selesa. Oleh itu pastikan mereka sihat, bersih, ada makanan dan minuman.

Baju dan kasut yang bersih. Kerana ini memberi mereka rasa selesa dari segi fizikal. Alat tulis yang mencukupi dan peralatan sekolah yang mencukupi. Tidak perlu berlebih-lebih membeli yang mahal-mahal terutamanya zaman ekonomi yang mencabar sekarang ini.

Daripada segi minda: Keperluan minda ialah untuk berfikir positif, belajar dan berfikir dengan cara menanamkan rasa positif mengenai sekolah dan apa yang akan dipelajari di sekolah. Bina dan terus bina akan pemikiran yang bagus, positif mengenai guru-guru mereka, kawan-kawan mereka dan apa yang diajar di sekolah.

Mungkin ada anak-anak yang sudah biasa ke tadika, minggu pertama ini mungkin mereka merasa bosan sedikit mengenai pelajaran mereka kerana mereka sudah belajar di tadika. Di sinilah peranan ibu bapa untuk memberitahu anak-anak bahawa bila kita sudah tahu semuanya menjadi senang. Apa yang sangat penting ditanamkan pada anak-anak ini ialah semangat suka belajar dan mendalami ilmu.

Daripada segi emosi: Memerlukan rasa dikasihi dan selamat. Anak-anak perlu disediakan dengan perasaan berasa selamat untuk berpisah dan berasa selamat untuk berada di sekolah. Oleh itu semasa hari suai kenal, kenalkanlah anak-anak dengan rakan-rakan baru, guru-guru, tempat-tempat penting seperti tandas, bilik guru dan sebagainya. Kenalkan dengan pak cik driver van atau bas sebelum hari dia perlu ambil pengangkutan itu.

Malah ibu bapa juga perlu membuat kaji selidik mengenai sekolah, guru-guru dan pemandu kenderaan yang bakal anak-anak gunakan.

Daripada segi perasaan seorang anak: Apabila masuk ke sekolah atau tadika, itu adalah dunia baru baginya. Ada anak-anak yang suka untuk meneroka. Ada juga yang takut. Oleh itu, ibu bapa perlu memberi mereka berasa selamat. Contoh, jika berjanji akan datang mengambilnya pada pukul 12.30 petang, pastikan anda ada di situ sebelum itu. Ini akan memberi rasa selamat pada anak itu.

Selain itu, anak juga perlu diberitahu, tempat untuk dia pergi sekiranya dia mendapati orang yang mengambilnya lambat. Ibu bapa mungkin boleh menyarankan anak itu pergi menunggu di kantin atau di bilik guru. Berilah jangka masa untuk anak itu tahu, bila maksud lambat. Supaya, sekira ada perkara berbangkit yang menyebabkan ibu atau bapa atau yang ditugaskan mengambil dia lambat, dia tidak berasa takut yang berlebihan.

Selain itu, anak juga sedang melalui banyak tekanan emosi. Kerana banyak perkara yang perlu dia menyesuaikan diri. Oleh itu berilah ruang untuk anak merasai dirinya dijaga dan dilindung. Paling penting, ibu bapa sendiri perlu tahu bahawa anda sendiri sedang melalui perubahan yang penting dan boleh memberi tekanan emosi. Contohnya, berpisah dengan anak dan meninggalnya di dalam jagaan orang lain.

ANAK MELANGKAH KE ALAM BARU. IBU BAPA KENA REDHA

Maksud tersirat yang telah difahamkan bila anak masuk sekolah. Contohnya, ada ibu atau bapa yang merasai kehilangan anak kerana anak kini sudah memasuki suatu alam baru iaitu alam persekolahan yang membawa maksud anak sudah besar dan tidak lagi memerlukan ibu bapa. Emosi yang melekat kepada fahaman tersirat ini boleh memberikan tekanan emosi pada ibu atau bapa. Oleh itu, anda perlu memahami perasaan anda dan mengiktiraf perasaan itu. Bila perasaan itu diiktiraf, anda akan dapat menggunakannya dengan baik. Daripada segi jiwa: Jiwa perlu untuk berbakti dan berbuat baik. Di sinilah ramai ibu bapa terlepas pandang. Anak-anak perlu disedia dan faham tujuan utama mereka ke sekolah. Bila mereka sudah mempunyai tujuan yang logik, jelas, mengikuti zaman dan sealiran dengan keperluan jiwa, maka anak-anak akan menggunakan persekolahan dengan paling positif untuk mereka dan dunia.
Jika ibu bapa mengenal sekolah itu sebagai tempat untuk mereka belajar, mendapat A supaya mereka mendapat kerja yang baik, gaji yang lumayan, hidup yang mewah, ini tidak lagi bersesuaian dengan zaman sekarang kerana anak-anak sudah terdedah kepada fenomena mereka yang tidak bersekolah tinggi tapi berjaya dalam hidup, hidup mewah dan sebagainya. Maka Ibu bapa perlu lebih bijak memberikan pengisian jiwa mengapa anak itu perlu ke sekolah. Sekadar meraih A, tidak akan menyebab anak itu terdorong untuk mahu melakukannya. Melainkan disebalik erti meraih itu, disematkan kefahaman bahawa, bila dia berusaha menimba ilmu dia akan dapat membantu ramai orang. Dia akan menjadikan hidupnya bermakna. Jangan ingat anak kecil tidak akan faham.

PERSEDIAAN ASAS IBU BAPA PERLU TAHU SEBELUM HANTAR ANAK KE TADIKA & SEKOLAH

BIASAKAN BERJUMPA ORANG

Untuk membiasakan anak dengan persekitaran dan orang baru, cuba biasakan mereka untuk berjumpa orang baru atau bermain dengan anak-anak lain seusia mereka. Bagi anak yang sudah mula memahami perbualan, anda boleh mula memberitahunya tentang taska. Mungkin anda boleh memberitahu bila mereka akan pergi, apakah yang akan dibuat di sana, pukul berapa anda akan datang menjemputnya, dan macam-macam lagi. Dedahkan mereka dengan cerita yang seronok hingga menjadikan mereka bersemangat. Yang penting, jangan lupa beritahu mereka bahawa anda tetap sayangkannya walaupun terpaksa berjauhan seketika.

CUBA TINGGALKAN SECARA BERKALA

Jika sebelum ini anak anda tak pernah berpisah atau berenggang dengan anda, inilah masanya untuk anda mencuba. Lakukannya secara berkala dengan meminta pertolongan suami, keluarga, atau sesiapa yang anda percayai. Mulakan dalam tempoh 10 minit, 30 minit, 1 jam, dan seterusnya. Dengan latihan ini, anak anda akan belajar bahawa ibu akan sentiasa datang kembali walaupun mereka ditinggalkan.

MEMBACA BUKU CERITA

Membaca buku cerita adalah salah satu cara untuk anda menyampaikan mesej kepada anak dengan berkesan. Tema ‘separation anxiety’ boleh didapati secara meluas melalui buku bergambar kanak-kanak. Rata-rata, ia mengisahkan bagaimana si ibu akan meninggalkan si anak buat sementara waktu dan akan kembali semula. Apabila anak memahami tentangnya, anda boleh selalu mengingatkan kisah ini semasa hantar anak ke taska kelak.

BERMAIN LAKONAN

Selain membaca, anda juga boleh melakonkan babak pergi sekolah seperti bermain ‘cikgu-cikgu’ dengan anak. Dengan cara ini, mungkin anak akan lebih memahami situasi tersebut apabila tiba masanya. Mudah saja, sediakan prop seperti meja dan kerusi untuknya duduk atau ruangan khas yang dianggap seperti sekolah. Kemudian, lakonlah watak masing-masing. Boleh juga ajak suami sekali!

BAWA ANAK MELIHAT TASKA/SEKOLAH

Bawa anak melihat taska dan kenalkan kepada persekitarannya. Selalunya, setiap taska akan mengendalikan ‘open day’ di mana ibu bapa berpeluang melihat kesesuaian dan mengetahui lebih lanjut tentang taska tersebut secara mendalam. Setelah ‘open day’ tersebut, anda juga boleh lalu-lalang atau membawa anak bersiar-siar dari jauh untuk memberi ‘feel’ kepadanya jika mereka nampak teruja. Tapi ingat, jangan terlalu memaksa atau ‘over-excited’ hingga menakutkan mereka pula.

MULAKAN RUTIN TIDUR YANG KONSISTEN

Dalam tempoh 1-2 bulan sebelum hantar anak ke taska, anda sudah boleh mulakan rutin tidur dan bangun pagi secara konsisten. Ini penting, kerana anak akan kurang meragam apabila mereka cukup tidur dan cukup makan. Bayangkan, apabila anak lewat bangun anda tidak akan sempat memberinya sarapan dan si anak menjadi keliru apabila keadaan menjadi kelam-kabut. Apabila hantar anak ke taska dalam keadaan ini, kemungkinan besar mereka akan terus mengamuk dan menangis.

BEKALKAN BARANG KESAYANGAN ANAK

Barang kesayangan anak seperti mainan yang biasa dipegang, selimut kesukaannya, dan mungkin bekas makanannya perlu dibekalkan kepada pihak taska. Sekurang-kurangnya perlu ada salah satu agar dapat membantu anak lebih cepat berasa ‘familiar’ dengan persekitaran tersebut.

KETAHUI TEKNIK UCAPAN ‘SELAMAT TINGGAL’

Cara ucapkan selamat tinggal yang paling berkesan ada 2 ciri iaitu ‘short & sweet’.  Ini bermaksud, anda perlu memberi perhatian semasa mengucapkannya, tetapi jangan terlampau panjang hingga menjadikan anak berasa gelisah. Cukuplah sekadar memberitahunya ‘Mama akan kembali’ dan ‘Mama sayang kamu’. Yang lain-lain bolehlah anda beritahunya sejak di dalam kereta lagi ya!

JANGAN ‘BERPATAH BALIK’

Salah satu kesilapan besar ibu bapa adalah dengan ‘berpatah balik’ kerana tak sampai hati melihat si kecil meraung. Anda perlu berpendirian tetap dan konsisten kerana anda telah memberitahu anak bahawa anda hanya akan datang mengambilnya pada waktu tertentu. Apabila anda ‘berpatah balik’, ketahuilah bahawa anda menjadikan keadaan lebih rumit buat si anak. Mereka akan keliru dan menganggap bahawa setiap kali menangis atau menjerit, ibu bapa akan cepat datang. Maka, kuatkan hati anda dan lambaikan tangan sambil tersenyum. Walaupun sedih, jangan sesekali menangis di hadapan si kecil. Ini akan menjadikan mereka lebih emosional dan sukar diurus pada hari yang mendatang.

BERIKAN MASA

Setiap ibu bapa perlu membuat persediaan mental dan fizikal dalam proses hantar anak ke taska. Jangan letak ‘expectation’ yang terlalu tinggi dan jangan pula marahkannya sekiranya anak belum dapat menyesuaikan diri.

Sumber :  Utusan / Siraplimau.com


Tips Kepada Bakal Bapa Sebelum & Selepas Menimang Cahaya Mata

Seperti wanita, lelaki juga sebenarnya mempunyai perasaan teruja dan gembira saat diberitakan bakal menjadi Bapa. Perasaan risau, gelisah, gembira dan teruja, semuanya bercampur baur bila saat kali pertama lelaki bergelar Bapa. Pada saat ini, anda sebenarnya sedang melangkah satu lagi tahap dalam kehidupan iaitu alam keibubapaan. Tetapi bersediakah anda untuk memikul tanggungjawab sebagai seorang bapa. Sebagai seorang suami yang bertanggungjawab, rasanya tentu anda tidak sanggup membiarkan segala urusan anak dilakukan oleh isteri tercinta semata-mata.
TUGAS SUAMI SEBELUM MENJADI BAPA

 +TAHU APA YANG BAKAL BERLAKU
Pastikan anda dan isteri sudah memenuhkan dada dengan ilmu pengetahuan tentang kelahiran yang bakal dilalui nanti. Oleh kerana itulah, anda dianjurkan untuk mengikuti kelas antenatal bersama sama isteri. Kelas ini lazimnya ditawarkan oleh pihak hospital yang boleh disertai sejak dari awal usia kehamilan. Menerusi kelas tersebut anda berdua akan memperoleh pelbagai maklumat asas yang berinformatif untuk dipraktikkan. Langkah ini amat penting untuk anda berdua meluaskan minda agar dapat menghadapi cabaran yang bakal timbul apabila tiba saatnya. Oleh kerana itulah, anda dan isteri perlu sentiasa memantau pergerakan kontraksi dengan mencatat setiap kontraksi yang berlangsung. Jadi, ia dapat memudahkan anda mengetahui apa yang sedang dan bakal berlaku.
Luangkan masa-masa terakhir yang ada ini dengan memenuhi  apa yang isteri mahu demi memastikan dia kekal selesa. Sebagai contoh, anda bolehlah mengurutnya di bahagian-bahagian tubuhyang kurang selesa menggunakan minyak bayi ataupun minyak aromaterapi.
+BERSEDIA UNTUK MELALUINYA
Kebanyakan wanita terutamanya hamil sulung perlu melalui proses bersalin yang lebih panjang sebelum selamat melahirkan. Sesungguhnya, adalah lebih baik dan selesa jika isteri anda melalui peringkat awal fasa kelahiran (kontraksi awal) di rumah sahaja. Lagipun, kebanyakan hospital tidak menerima pesakit melainkan kontraksi yang dialami adalah tetap dan berlaku setiap lima minit. Oleh itu sebagai suami anda perlu tahu apa itu kontraksi ketika hendak bersalin. Jangan anda pula yang panik dan kelam kabut sehingga memaksa isteri cepat ke hospital. Itulah sebabnya mengapa pentingnya bakal ayah mempersiapkan diri dengan ilmu kehamilan dan kelahiran.
+FLEKSIBEL
Tidak semua wanita hamil akan melalui pengalaman bersalin yang sama. Dengan itu, anda dan isteri perlu sama-sama berbincang tentang kemungkinan yang bakal berlaku dan apakah pilihan yang ada bagi mengatasinya. Gunakan pengetahuan yang telah anda berdua kumpul ketika menyertai kelas antenatal dahulu. Apabila tiba masanya nanti, anda sudah tahu apa yang patut diputuskan. Namun, persiapkan juga mental, fizikal mahupun ekonomi untuk melalui apa jua perubahan drastik yang mungkin hadir tanpa disedari.
+USAH AMBIL HATI
Mana-mana wanita akan berubah sikap apabila melalui proses kelahiran terutamanya di tahap terakhir. Ini kerana kesakitan dan keletihan yang dialaminya membuatkan dia mudah hilang pertimbangan diri. Apatah lagi jika proses itu memakan masa yang sangat panjang. Pada peringkat awal proses bersalin dia mungkin suka diurut. Namun, ada kemungkinan juga di tahap terakhir, dia beranggapan urutan anda menambahkan kesakitan yang dirasainya. Tanpa disedari dia mungkin bersikap atau berbicara kasar. Jadi, janganlah mudah terasa dengan sikap atau kata-katanya itu.
+SIAPKAN KEPERLUAN DIRI
Kebanyakan wanita hamil disarankan untuk mempersiapkan beg khas yang mengandungi pelbagai kelengkapan diri dan bayi bagi menghadapi proses kelahiran sebelum tarikh jangkaan bersalin. Memandangkan anda juga akan bermalam di hospital, jadi apa kata anda sendiri menyediakan beberapa kelengkapan diri sendiri. Contohnya pakaian sejuk, stoking, bantal, makanan ringan dan lain-lain.
+BERTANYA SOALAN
Tidak semua doktor yang mengendalikan isteri anda sudi menerangkan secara terperinci setiap permasalahan yang dihadapi. Jadi, jangan malu untuk bertanya kepadanya apa sahaja yang mengusutkan fikiran anda. Sekurang-kurangnya, dengan maklumat yang diperoleh, anda dapat membantu isteri untuk berada dalam keadaan yang lebih selesa apatah lagi jika dia kini tidak lagi punya kekuatan untuk bertanya itu dan ini.
+PENDORONG SEMANGAT
Tidak semua wanita hamil kuat dalam menghadapi ujian yang perlu ditempuhinya sepanjang proses bersalin. Jadi, sebagai suami anda perlu terus kuat dan tidak putus-putus menitipkan kata-kata semangat kepadanya. Kekuatan yang ada pada diri anda sangat penting ketika isteri sedang berperang dengan kontraksi dan terutamanya di waktu isteri sedang meneran untuk mengeluarkan bayi.
+BANTU KEKALKAN FOKUS
Praktikkan apa yang telah anda pelajari di dalam kelas antenatal. Bagi menenangkan isteri dan membantunya kekal fokus, anda boleh meminta isteri mengaplikasikan teknik pernafasan, mengubah posisi ataupun anda sendiri boleh menawarkan diri untuk mengurut bahagian tubuh yang tidak selesa.
+BERTERUS-TERANG
Banyak perkara bakal berlaku di dalam bilik bersalin. Ketahui apa yang perlu dan mahu anda lakukan sepanjang proses itu berlangsung. Sebagai contoh, jika anda tidak selesa untuk memotong tali pusat bayi, katakan sahaja anda tidak bersedia melakukannya kepada jururawat mahupun doktor yang bakal menyambut kelahiran bayi anda nanti. Jangan pula anda suami isteri saling bergaduh disebabkan hal tersebut. Perbincangan awal lebih baik.
TUGAS SUAMI SELEPAS MENJADI BAPA

ISTERI TETAP NOMBOR 1
Dek kerana terlalu teruja dengan kehadiran orang baru di dalam kehidupan anda berdua, anda mula membelakangi isteri anda dan lebih memberi tumpuan kepada si comel. Anda perlu tahu, selepas kelahiran, keadaan emosi isteri sangat lemah. Kekurangan kasih sayang dan perhatian anda boleh membuatkan isteri mengalami masalah kemurungan yang tidak baik untuk kesihatan mental isteri. Jangan lupa untuk melebihkan perhatian anda kepada isteri yang sedang berpantang.
JANGAN BAZIR DUIT
Kami faham, ini adalah anak pertama dan anda mahu kelengkapan untuk bayi tidak kurang sedikit pun. Cadangan kami, jangan beli terlalu banyak sebelum kelahiran. Beli perabot untuk bayi selepas isteri selamat melahirkan kerana pada saat itulah anda tahu apa yang anda berdua benar-benar perlukan.  Ayah perlu memastikan simpanan sentiasa mencukupi bagi menghadapi saat-saat kecemasan terutamanya bila membabitkan si kecil yang mungkin diserang demam serta perlu mendapatkan rawatan segera di hospital. Peruntukan sebahagian daripada pendapatan bulanan untuk memenuhi keperluan kecemasan si kecil dan isteri sepanjang bergelar ayah. Apabila anak-anak anda sudah semakin membesar, peranan seorang ayah semakin bertambah
SAMA-SAMA BERJAGA MALAM
Kami faham, anda harus ke pejabat di waktu pagi dan memerlukan tidur yang cukup untuk sentiasa bertenaga sepanjang hari. Tetapi, anda telah bersetuju untuk mempunyai anak bersama dengan isteri jadi jangan bermimpi untuk dapat tidur yang secukupnya selepas mempunyai anak. Kajian turut membuktikan bapa yang menukar lampin anaknya mempunyai ikatan perkahwinan yang lebih utuh. Sekiranya anda boleh bangun untuk menyaksikan perlawanan bola di waktu pagi, kenapa anda tidak boleh bangun untuk menukar lampin dan menyusukan anak?
TINGGALKAN AKTIVITI ZAMAN BUJANG
Kami percaya ramai pasangan yang memahami dan mengizinkan anda meneruskan aktiviti zaman bujang walaupun sudah berkahwin. Namun begitu, setelah mempunyai anak, anda sendiri perlu tahu mana yang perlu diutamakan. Janganlah sibuk dengan aktiviti futsal ketika si isteri baru habis berpantang atau pergi memancing di hujung minggu dan meninggalkan isteri bersama keluarga mertua. Tanya diri anda, anak dan isteri itu tanggungjawab anda atau masih di bawah penjagaan keluarga mertua?
KEJUTAN KASIH SAYANG.
Inilah saat terbaik untuk melakukan kejutan terbesar buat isteri yang telah berkorban bertarung nyawa untuk melahirkan zuriat anda. Apa kata anda pula yang mengambil peranannya ketika isteri dalam pantang. Mungkin anda boleh mulakan dengan menyediakan sarapan, membantu isteri menguruskan dirinya, menyediakan keperluan si bayi dan sesekali hadiahkan bunga tanda kasih sayang.
KAWAL NAFSU
Sudah namanya lelaki, tidak dapat tidak, nafsu selalu bsergelora. Jangan gelojoh dan akurlah pada detik yang sesuai untuk bersama isteri dalam hubungan intimasi. Fikirkanlah yang isteri anda sudah bersusah-payah menggendong si kecil ke sana ke sini selama 9 bulan 10 hari tanpa keluh kesah dan kini dalam pantang pula. Tentulah mengambil masa untuk pulih seperti sedia kala. Fikirkan juga yang kini ada orang ketiga yang harus diutamakan.
NASIHAT IBU
Sebagai bapa yang masih muda, anda perlu mendapat banyak nasihat dan petua daripada orang yang lebih berpengalaman. Guru terbaik untuk mendapatkan maklumat ialah ibu bapa serta saudara-mara atau kenalan yang lebih arif mengenai soal penjagaan bayi dan kanak-kanak. Tidak perlu malu kerana maklumat yang diberi akan memudahkan urusan menjaga si kecil. Tidak dinafikan, ibu anda mempunyai lebih pengalaman dan ada cara tersendiri untuk membesarkan anda. Tetapi, tidak semestinya isteri akan bersetuju dengan cara tersebut. Biar isteri tentukan caranya sendiri dan lebih baik anda berdua belajar melalui pengalaman sendiri daripada pengalaman orang lain.
SEDIA UNTUK KOTORKAN DIRI
Terimalah hakikat bahawa anda harus membersihkan najis bayi dan belajar memakaikan lampinnya. Fikirkan bapa anda juga dahulu pernah melakukan perkara yang sama ketika anda masih kecil dahulu. Mungkin agak kekok pada permulaannya, namun, alah bisa tegal biasa.
SEDIAKAN PENGASUH
 Jika mampu, dapatkan pengasuh untuk meringankan tugas anda dan isteri di rumah. Pengasuh bukan sahaja boleh menguruskan isteri yang sedang berpantang, malah pada masa yang sama boleh menjaga si bayi yang memerlukan perhatian hampir 24 jam sehari.
Sumber: eh.com.my / mummyliciousclub.blogspot


Kanser Limfoma Tidak Mengenal Mangsa. Sesiapa Sahaja Berisiko

Limfoma adalah sejenis kanser berkaitan dengan sejenis sel, iaitu limfosit, yang terlibat dengan sistem imunisasi manusia. Sepertimana jenis kanser yang lain, limfoma terbahagi kepada jenis-jenis tertentu, hampir 35 jenis telah dikenal pasti, bergantung kepada jenis sel yang terlibat. Sistem limfa dalam badan manusia adalah terdiri daripada sel-sel limfosit yang melalui jaringan saluran limfa ke seluruh badan, dan juga kelenjar limfa. Bendalir limfa akan membawa virus dan bakteria yang masuk kedalam badan, dan seterusnya akan di tapis di kelenjar limfa sebagai cara badan manusia bertindakbalas terhadap jangkitan kuman. Ini menyebabkan kelenjar limfa membengkak dan sakit. Sel-sel limfosit pula terbahagi kepada dua, iaitu B dan T linfosit yang masing-masing berperanan mengeluarkan antibodi dan mengaktifkan tindakbalas badan menghadapi serangan kuman.

SISTEM LIMFATIK MANUSIA

Kanser berlaku apabila sel-sel ini mengalami perubahan tingkahlaku dimana ia tumbuh dan berkembang dengan tidak terkawal. Perubahan ini dinamakan ‘malignant transformation’, dimana ia menyebabkan pengumpulan sel yang luar biasa, pembengkakan kelenjar limfa, dan seterusnya merebak ke organ sekeliling dan juga tisu otak, usus, tulang, paru-paru dan sum sum tulang. Ini menyebabkan fungsi organ–organ penting terganggu dan kemerosotan tahap kesihatan pesakit, dan akhirnya boleh membawa maut jika tidak dirawat dari  awal.
Limfoma terbahagi kepada dua kategori umum, iaitu Hodgkin dan Non Hodgkin. Kedua-dua jenis menunjukkan simptom penyakit yang serupa, dan pembengkakan boleh berlaku di mana– mana kelenjar limfa. Perbezaan diagnosis adalah penting, kerana jenis rawatan dan prognosis penyakit adalah berlainan. Ini dilakukan dengan penelitian dan ujian –ujian tertentu  kepada sel- sel kanser, dan diagnosis penyakit boleh memakan masa yang lama, kerana sesetengah jenis limfoma adalah sukar dikenal pasti dan memerlukan kepakaran dalam bidang patologi, molekular dan genetik.

Terdapat faktor-faktor tertentu yang menyumbang kepada terjadinya limfoma seperti berikut :

Faktor umur : kanser limfoma meningkat dengan peningkatan umur seseorang. Dikatakan dalam golongan muda berumur 20 hingga 24 tahun, insiden limfoma adalah 2.4 kes dalam 100,000, tetapi meningkat kepada 46 kes dalam 100,000 dalam golongan dewasa berumur 60 hingga 64 tahun.
Jangkitan kuman bakteria dan virus seperti HIV, EBV, helicobacter pylori, hepatitis B dan C.
Penyakit yang merendahkan sistem imunisasi badan seperti :
penyakit autoimmun
penggunaan ubat immunosuppressive selepas pemindahan organ
penyakit keturunan seperti ataxia telangectasia.
Pendedahan kepada bahan toksik seperti : racun serangga, racun rumpai dan benzene.
Genetik atau keturunan kanser.

TANDA-TANDA PENYAKIT LIMFOMA

Pembengkakan kelenjar limfa yang tidak sakit, atau bengkak pada hati dan limpa.
Demam berpanjangan
Hilang selera makan
Penurunan berat badan yang mendadak
Rasa keletihan dan tidak bertenaga  kerana kekurangan darah dan selera makan

Ruam kulit dan kegatalan (boleh berlaku dalam 25 % kes , selalunya di bahagian kaki)
Tanda-tanda lain yang berkaitan dengan pembengkakan kelenjar limfa di bahagian tertentu seperti batuk dan sesak nafas (paru-paru), berak berdarah (usus), pening dan sawan (otak) atau  kelumpuhan (sistem saraf).

TAHAP LIMFOMA

PERINGKAT 1

Penglibatan kawasan nod limfa tunggal atau extralymphatic tunggal (lE)

PERINGKAT 2

Penglibatan dua atau lebih kawasan nod limfa di bahagian yang sama diafragma; mungkin termasuk extralymphatic setempat

PERINGKAT 3

Penglibatan kawasan nod limfa di kedua-dua diafragma; mungkin termasuk limpa (llls) atau setempat

PERINGKAT 4

Penyerapan penyakit extralymphatic (contohnya di dalam hati, sumsum tulang, paru-paru, kulit)

RAWATAN KANSER LIMFOMA
Perancangan untuk rawatan limfoma adalah bergantung kepada jenis dan tahap limfoma, serta kebarangkalian untuk kanser berulang. Sebelum memulakan rawatan, doktor akan berbincang dengan pesakit dan menerangkan tentang perancangan rawatan, kesan baik dan kesan sampingan, serta harapan untuk sembuh. Ini adalah penting kerana sesi rawatan akan mengambil masa 6 hingga 8 bulan, dan kerjasama sepenuhnya dari pihak pesakit dan sokongan moral yang berterusan dari pihak keluarga banyak membantu dalam kejayaan rawatan seseorang pesakit. Secara umumnya, rawatan terbahagi kepada beberapa jenis bergantung kepada jenis dan tahap kanser.

Pembedahan

Terhad kepada jenis non hodgkin’s limfoma tahap 1, iaitu organ selain dari kelenjar limfa seperti limfoma perut, tiroid dan limpa (spleen).

Radiasi

-Melibatkan dos radiasi yang tinggi, dan boleh membunuh sel-sel kanser
Digunakan untuk jenis limfoma tahap 1 atau 2, sekiranya kanser di tahap 3 atau 4, rawatan ini digabungkan bersama kemoterapi.
-Radiasi seluruh badan akan diberikan kepada pesakit yang menjalani rawatan pemindahan sum sum tulang (bone marrow transplant) bertujuan untuk membunuh semua sel kanser di seluruh badan
Juga diberikan sebagai paliatif (rawatan untuk melegakan simtom) kepada pesakit kanser tahap akhir, dan juga sebagai cara untuk menghilangkan kesakitan , contohnya radiasi pada sistem saraf tunjang dan bahagian otak yang terlibat.

Kemoterapi dan immunoterapi

-Kemoterapi terdiri daripada beberapa jenis ubat yang membunuh sel-sel yang berkembangbiak dengan cepat seperti sel kanser, akan tetapi sel-sel lain seperti dinding usus, mulut, folikel rambut dan sum sum tulang juga akan turut terjejas.
-Ini menyebabkan kesan–kesan sampingan kemoterapi akan terjadi seperti loya, muntah, keguguran rambut, luka pada mulut , ceret-beret dan juga gangguan sel-sel darah seperti anemia (kurang darah merah), neutropenia (kurang darah putih) dan thrombocytopenia (kurang darah platelet). Kesan toksik pada organ-organ penting seperti paru-paru, jantung dan buah pinggang juga boleh berlaku, terutama pada pesakit yang menerima kemoterapi berulang kali.
-Kesan jangka panjang kemoterapi pula ialah kemandulan dan risiko untuk mengalami secondary malignancy (kanser sekunder) boleh berlaku dalam masa 5 hingga lebih sepuluh tahun selepas rawatan kemoterapi.
-Immunoterapi adalah cara rawatan dengan memberikan antibodi yang dihasilkan secara klon (monoclonal antibody), bertujuan untuk membantu sistem pertahanan badan untuk melawan antigen yang terdapat pada sel-sel kanser. Rawatan ini biasanya digabungkan dengan kemoterapi.
-Kesemua ubatan kemoterapi boleh diberikan melalui mulut atau saluran darah (intravenous), tetapi tidak sampai kepada sisem saraf dan selaput otak. Oleh yang demikian, cara intrathecal, iaitu melalui suntikan pada air tulang belakang akan dilakukan pada jenis limfoma tertentu.

Pemindahan sum sum tulang (bone marrow transplant)

-Rawatan ini melibatkan penggunaan kemoterapi pada dos yang tinggi , bertujuan untuk mengosongkan sum sum tulang (myeloablative), diikuti dengan pemindahan sel stem (sel induk) yang telah diperolehi daripada pesakit sendiri (autologous transplant) atau daripada penderma lain (allogenic transplant).
-Proses pengumpulan sel stem adalah dilakukan dengan ‘apheresis’, iaitu pengambilan sel stem daripada sel-sel  limfosit penderma.
Rawatan ini terhad kepada jenis kanser yang berulang, kanesr yang tidak menunjukkan respon yang baik kepada kemoterapi, serta jenis limfoma yang agresif dan mudah berulang.

Prognosis

Prognosis atau harapan untuk sembuh pada pesakit limfoma adalah baik, tetapi banyak bergantung kepada umur dan keadaan pesakit, jenis dan tahap kanser, serta respon kepada rawatan. Pada kebiasaannya para doktor akan memberikan kadar ‘5- year survival rate’, iaitu peratusan pesakit yang masih hidup selepas 5 tahun disahkan mengidap kanser. Anggaran peratusan ini diperolehi hasil pemerhatian pada kajian yang melibatkan bilangan pesakit yang ramai, tetapi tidak dapat diguna pakai secara tepat kerana setiap individu adalah berbeza dari segi sistem biologinya dan respon pada rawatan.
Secara dasarnya, ‘5-year survival rate’ kepada pesakit non hodgkin’s limfoma adalah 69 %. Bagi jenis kanser hodgkin’s limfoma, ‘5- year survival rate‘ adalah lebih baik , iaitu 91-94 % bagi kanser tahap 1 dan 2, 59-90% bagi kanser tahap 3 dan 4. Oleh yang demikian, pemeriksaan dan pemantauan yang berterusan adalah sangat penting, walaupun pesakit telah habis menjalani rawatan. Ini kerana, beberapa jenis limfoma boleh berulang, walaupun selepas tamat rawatan, dan ini memerlukan pertukaran jenis kemoterapi atau pemindahan sum-sum tulang.

Sumber: myhealth.gov.my


STRES SEORANG WANITA BERGELAR IBU! TUHAN JE YANG TAHU..

Stres atau tekanan merupakan gangguan emosi, proses pemikiran dan keadaan fizikal seseorang. Ia adalah tindak balas terhadap sesuatu perkara yang menyebabkan seseorang berasa takut, gelisah dan terancam. Apabila stress, badan akan menghasilkan adrenalin dan cortison yang menyebabkan jantung berdegup lebih kencang, pernafasan bertambah laju dan peningkatan tekanan darah tinggi.

Rasa tertekan, cemas, dan letih. Begitulah antara beberapa rentetan rasa yang dialami kebanyakan ibu sewaktu melalui alam keibuan. Pengalaman itu lebih-lebih lagi dirasai oleh ibu muda yang bukan sahaja terpaksa mengimbangkan antara perubahan emosi dengan perubahan hormon. Bahkan, mereka juga perlu mengetahui gerak hati dan mempunyai pengetahuan tentang hal penjagaan yang terbaik bagi bayi, suami dan urusan rumahtangga. Tidak diragukan lagi bahawa wanita memikul tanggungjawab yang besar di rumah suaminya. Tanggungjawab ini jauh lebih besar daripada sekadar memberikan layanan kepada suami, memberi anak-anak makan minum dan mengurus rumah. Wanita yang bergelar isteri merupakan sumber inspirasi atau faktor kemajuan suaminya.

PENGURUSAN MASA BAGI WANITA BEKERJAYA

Lebih memenatkan, jika seorang ibu itu turut bekerja demi membantu ekonomi keluarga. Ini beberapa saranan yang boleh anda ikut agar stres anda bergelar ibu yang bekerjaya dapat dikurangkan.

Jika anda wanita yang bekerjaya, kerja pejabat seharusnya diselesaikan di pejabat. Jika kerja-kerja yang tidak dapat diselesaikan dibawa pulang, pasti akan mengurangkan masa bersama keluarga kerana terlalu sibuk mahu menghabiskan kerja pejabat. Secara tidak langsung akan mengehadkan komunikasi antara ahli keluarga. Apabila berada di pejabat pula, mereka seharusnya melupakan hal rumah untuk seketika. Justeru itu, mereka dapat menumpukan sepenuh perhatian untuk menghabiskan kerja di pejabat dan dapat mengelak daripada membawa balik kerja pejabat ke rumah.

Luangkan masa yang berfaedah bersama keluarga. Lakukan aktiviti berfaedah bersama-sama dengan anak-anak. Contohnya, bacakan buku pada anak-anak sebelum tidur, bermain bersama anak-anak atau makan bersama dengan anak dan suami. Pada masa inilah yang boleh digunakan untuk mendalami, mendekati serta memahami anak-anak.

Masa yang terhad sering membuatkan seseorang kelam-kabut. Sebagai ibu bekerjaya, lebih dari separuh hari dihabiskan di pejabat dan selepas itu menguruskan rumah tangga. Keadaan ini sudah tentu akan membuatkan wanita tesebut penat sehingga kadangkala mengabaikan urusan rumah tangga. Dalam keadaan ini, adalah tidak salah jika suami turut membantu. Selain itu, anak-anak juga boleh diberi kepercayaan untuk meringankan beban si ibu.

Sistem kehidupan juga turut dapat membantu dalam menguruskan masa dengan baik malah mereka juga akan berasa lebih tenang apabila berhadapan dengan masalah. Wujudkan sistem peraturan bagi setiap aktiviti dalam rumah dengan melibatkan seisi keluarga. Sebagai contoh, sediakan bakul khas untuk meletakkan pakaian kotor. Asingkan pakaian kotor yang dipakai ke pejabat dan di rumah. Selain itu, sediakan bakul khas untuk pakaian berwarna dan putih juga. Dengan cara ini, anda tidak perlu bersusah-payah mengumpul dan mengasingkan pakaian kotor apabila tiba waktu mencuci serta ia juga dapat menjimatkan masa.

SUAMI TOLONG MEMAHAMI ISTERI ANDA

Pasangan hidup atau suami juga merupakan salah satu faktor luaran untuk seseorang  wanita mendapat stres. Suami yang tidak memahami kesibukan dan kepenatan isteri dengan tidak membantu mereka dalam meringankan tugas – tugas harian di rumah. Isteri keluar bekerja bersama dengan suami agar ia dapat memperkukuh dan menstabilkan lagi kedudukan kewangan keluarga mereka. Namun, ada suami yang masih lagi memegang pada norma-norma yang lama iaitu tugas isteri adalah di dapur. Oleh itu kerja-kerja di rumah sepatutunya diuruskan oleh isteri walaupun selepas penat bertugas di pejabat. Keadaan ini sudah pasti akan memberi kesan yang negatif pada isteri dan juga keluarga mereka. Secara tidak langsung, ia juga boleh menjurus ke arah penceraian serta menimbulkan stres yang lebih besar.
Ahli keluarga yang terdekat seperti emak, ayah dan suami turut menjadi sumber sokongan bagi wanita yang bergelar ibu. Mereka boleh mendengar luahan hati wanita tersebut dan memberi pertolongan sekiranya perlu. Di rumah mereka juga turut boleh membantu dengan meringankan beban tugas wanita dengan membantu dalam membuat kerja-kerja rumah.

CARA MENGENDALIKAN STRES UNTUK WANITA

Stres boleh membunuh secara perlahan, oleh sebab itu adalah lebih baik untuk seseorang terutamanya wanita bergelar ibu dan isteri agar boleh mengatasi stres agar dapat menyediakan suasana yang positif dalam rumahtangga.

Antara cara–cara mengatasi stres adalah dengan merancang dengan bijak tugas-tugas yang perlu diselesaikan bukan sahaja untuk jangka panjang tetapi juga untuk jangka pendek. Dengan adanya perancangan ia akan membolehkan individu berkenaan untuk melaksanakan tugasannya dengan lebih teratur mengikut kepentingan.

Gaya hidup sihat adalah sangat penting bagi menghadapi stres seharian. Luangkan beberapa minit dalam sehari untuk menegangkan otot dan mengamalkan teknik pernafasan yang betul. Amalan pemakanan yang sihat juga penting agar ia membolehkan kita menjadi segar, ceria dan bertenaga pada setiap masa.

Membeli-belah adalah terapi terbaik kaum Hawa. Luangkan sedikit masa untuk ke pusat membeli-belah kegemaran anda walaupun hanya untuk ‘window shopping’.

Teknik urut turut memainkan peranan yang penting dalam meringankan stres seseorang. Teknik ini boleh dilakukan pada bila-bila masa dan di mana sahaja. Ia boleh dilakukan sesama jantina dan begitu juga dengan pasangan suami isteri. Dengan menggunakan teknik ini, ia dapat menenangkan dan meringankan anggota badan seseorang. Secara tidak langsung ia juga akan mengeratkan hubungan pasangan sekiranya suami yang mengurut isterinya.
Wujudkan ‘me time’ untuk diri sendiri. Seperti mana suami kadang kala dapat melakukan hobi kegemaran mereka setiap hujung minggu. Anda juga sebagai wanita perlu ada masa untuk diri sendiri. Bincang dengan suami anda agar memberi anda merehatkan diri sebentar bersama kawan-kawan atau melakukan spa sekurang-kurangnya sebulan sekali.

Senyuman mempunyai impak yang begitu besar dalam meringankan stres seseorang individu. Orang yang sentiasa senyum juga turut menghadapi stres tetapi dia dapat mengawalnya dengan lebih baik dan mudah berbanding orang yang tertekan dan lupa untuk senyum. Terdapat juga banyak kebaikan daripada senyuman tersebut. Antaranya adalah mengurangkan kadar sakit jantung, ubat penahan sakit yang semula jadi, pernafasan menjadi lebih baik, dapat tidur yang berkualiti, memperbaiki hubungan sesama kawan atau pasangan, membolehkan kita mengurangkan berat badan dan membantu kita untuk sentiasa tampak muda dan cantik.

Sumber: Internet


CARA MUDAH AJAR ANAK BIJAK MATEMATIK DARI KECIL

Setiap ibubapa menginginkan anak anaknya Genius Matematik. Mengajar anak matematik bukanlah susah. Ada banyak cara santai yang ibubapa boleh lakukan untuk mengajar anak matematik sejak umur setahun dengan cara yang menyeronokkan. Cara paling mudah ialah kaitkan sesuatu dengan nombor. Sebagai contoh, apabila menaiki tangga, kiralah anak tangga bersama sama dengan anak. Insyaallah anak anak mudah ingat nombor 1-20. Ataupun semasa bermain blok blok kayu, kirakan bersama anak anak bilangan blok permainan. Selepas selesai mengira blok, barulah bagi anak anak bermain blok tersebut. Atau anda boleh minta anak melihat jam dan beritahu kita pukul berapa sekarang. Pada peringkat permulaan, anak anak mungkin akan menyebut, jarum panjang pada nombor dua, jarum pendek pada nombor sepuluh. Lama kelamaan anak anak akan tahu tengok jam dengan sendiri.
Tips dan kaedah berikut juga boleh digunakan oleh anda di rumah bagi menggalakkan anak-anak suka Matematik.

GUBAHLAH LAGU ANDA SENDIRI.

Contohnya “Satu, satu saya sayang Allah, dua, dua saya sayang Rasul” dan seterusnya. Contoh lain “One little, two, little three, little Wafi.Four, little five, little six, little Wafi….”

BERI TUGASAN.

Jika anda ingin anak membantu anda mengambil sesuatu, kaitlah dengan nombor. Contohnya, “Wafi, tolong ummi ambil satu pampers.” dan ulang pula dalam Bahasa Inggeris “One only” sambil jari anda menunjukkan satu jari.

CINTA BUKU.

Belikan buku seawal umurnya masih bayi. Memanglah bayi tidak boleh membaca tetapi anda boleh membacakan untuknya. Pemilihan buku juga sangat penting. Pilihlah yang mempunyai tulisan yang besar dengan font yang menarik dan sesuai untuk dibaca. Warna juga adalah penting. Biarkan anak anda memegang buku dan belajar bahawa membaca itu tabiat yang baik.

BELAJAR MELALUI PERSEKITARAN.

Tentu anda banyak menghabiskan masa bersama anak di dalam kereta kan? Jangan biarkan anak anda di dalam kereta tanpa dia belajar sesuatu daripada alam sekeliling yang dilihatnya. Jika anda nampak stesen minyak, kenalkan kepada anak anda “Tengok tu Wafi Petronas”.  dan “Yang tu pulak Shell” kemudian anda tanya “Berapa lori yang Wafi nampak?”. Kiralah bersamanya. Jika lalu di Plaza Tol, katakan padanya anda perlu membayar sejumlah wang bila ada tol. Sesekali berikan dia wang untuk diberikan sendiri kepada petugas tol. Pasti dia suka.

BELAJAR MENABUNG.

Kenalkan anak anda pada tabung. Belikan tabung yang menarik. Ajarkan mereka menabung.Tiba masa anda kira berapa tabungannya dan simpanlah di bank.

AJAR BERULANG KALI.

Ketika membacakan untuk anak atau menunjukkan kad imbas padanya, tunjukkan dengan jari anda dan ulang berkali-kali. Contohnya, “This is number ONE”.

SURUH ANAK BACA NOMBOR PLAT KERETA DI HADAPAN.

Setiap kali berada dalam kereta, sebutkan abjad berserta nombornya sekali. Jika ada dua beradik, ajak mereka berlawan siapa paling cepat dapat jawab.

GUNA BAHASA.

Bahasa apa yang anda hendak ajarkan kepada anak? Tentu konflik juga dengan suami bagi menentukan bahasa yang dia patut belajar. Ramai mengakui bahawa bahasa Inggeris lebih banyak dipilih oleh ibu bapa sekarang kerana tuntutan semasa. Namun bahasa Melayu tidak seharusnya dipinggirkan. Jepun dan Korea boleh maju dengan bahasa ibunda mereka, mengapa kita tidak. Jadi tidak salah jika anda menggunakan bahasa Melayu dan Inggeris untuk mendidik anak. Caranya, sebut di dalam Inggeris dan kemudian ulang pula ke bahasa melayu. Contohnya,  “What is this?” dia akan jawab “Umbrella”. Bila ulang bertanya di dalam bahasa Melayu “Ini apa?” dia akan menjawab “Payung”.

Sumber: Internet


TIP SI KECIL MELANGKAH LEBIH BERANI KE SEKOLAH

Memasuki alam persekolahan adalah detik yang mendebarkan bagi kebanyakan kanak-kanak kerana ia merupakan pengalaman pertama untuk belajar sekali gus ‘bertemu’ dengan guru dan rakan-rakan baru. Keadaan itu menyebabkan mereka berasa seolah-olah berada di dunia baru. Sebab itu kata-kata semangat dan dorongan terutama daripada ibu bapa dan adik beradik yang lain mampu menjadi azimat kepada mereka. Dalam mempersiapkan diri untuk menempuh alam baru, ibu bapa harus mengambil peranan utama untuk terus memberi kekuatan kepada anak-anak.
Sokongan penting tidak kira dari sudut rohani dan jasmani, fizikal dan emosi mahupun intelek, semuanya perlu diberi perhatian. Keadaan ini penting memandangkan anak-anak tersebut sedang melangkah dari peralihan zon selesa kepada dunia asing.  Pengalaman berada di tadika amat berbeza dengan suasana di sekolah kebangsaan, keadaan itu menjadikan mereka lebih ‘takut’. Sebab itu perlu ada pendorong di kalangan yang terdekat untuk memberi jaminan kepada anak. Keadaan itu penting bagi memudahkan mereka menyesuaikan diri dengan persekitaran institusi baru yang lebih besar dan bersifat impersonal agar tidak timbul rasa bimbang dan terasing.
Di sinilah peranan ibu bapa diperlukan bagi memastikan mereka lebih mempunyai kekuatan, saat itu timbul pelbagai persoalan di benak fikiran anak-anak menyebabkan anak tidak berminat untuk ke sekolah. Ini kerana permulaan yang baik pada hari pertama bukan sahaja asas bagi alam persekolahan, malah pendidikan keseluruhan. Malah lebih penting dalam situasi sedemikian, komunikasi dua hala turut memainkan peranan.

Hari pertama ke sekolah, ibu bapa digalakkan bercerita, keadaan ini seolah-olah memberi sokongan kepada untuk terus minat ke sekolah. Ia boleh jadi faktor tarikan kepada anak-anak untuk terus ke sekolah.

Dalam masa sama, cuba ceritakan keseronokan yang terdapat di sekolah tersebut, malah penerangan yang baik juga mampu memberikan persepsi yang positif di minda kanak-kanak tentang alam persekolahan.

Apa yang lebih penting, terangkan juga bersama mereka bahawa sekolah juga adalah tempat untuk bersosial dan bermain di samping belajar perkara baru. Dorongan ini akan meningkatkan minat dan semangat murid untuk datang ke sekolah dengan gembira dan tanpa banyak masalah.

Amalkan setiap hari dengan kata-kata perangsang dan pujian bagi memberi keyakinan kepada mereka. Malah kajian juga membuktikan pelukan juga mampu memberikan keyakinan kepada anak-anak. Pelukan itu sebenarnya boleh menjadikan mereka berasa lebih selamat dan terlindung dan menyebabkan mereka yakin dengan setiap perbuatan mereka.

Sumber: Utusan


RAHSIA IBU HAMIL SENTIASA CERIA DENGAN KULIT CANTIK

Apa yang kita nak semasa hamil? Salah satu keinginan semasa hamil ialah nak bagi kulit cantik , cergas bertenaga walaupun berat badan semakin bertambah kan? Berikut, ada tips untuk kekal cergas dan sihat, kurang morning sickness ketika hamil, bertenaga dan miliki kulit yang cantik sepanjang tempoh kehamilan. Tak dapat dinafikan bahawa mood, emosi kita sebagai ibu hamil akan ceria jika kita bertenaga, kulit licin tanpa sebarang noda. Tak hairan la kalau sesetengah ibu hamil nampak lebih cantik ketika hamil.

BERSENAM DENGAN TERATUR

Dengan bersenam secara teratur badan akan menjadi sihat dan segar serta mencegah tubuh daripada menjadi terlalu gemuk ketika hamil. Jika anda rajin bersenam ketika hamil juga akan menjadikan jantung berfungsi lebih berkesan sehingga peredaran darah ke janin menjadi lebih lancar. Lakukanlah senaman yang ringan dan mudah seperti berjalan kaki, berenang, yoga dan regangan untuk ibu hamil.

SOLEKAN

Jika bersolek, guna kosmetik yang bersesuaian kulit anda, kerana ketika hamil kulit akan menjadi lebih sensitif. Jika mempunyai masalah pada kulit wajah, sebaik-baiknya berjumpa doktor kulit untuk mengatasinya.

MERAWAT WAJAH

Sewaktu hamil wajah akan lebih banyak mengeluarkan minyak pada bahagian pipi, hidung dan dagu yang boleh menyebabkan tumbuhnya jerawat. Bersihkanlah wajah dengan pembersih muka dan penyegar sekurang-kurangnya dua kali sehari.

REHAT YANG CUKUP

Biasakan diri untuk beristirahat pada siang hari, gunakanlah waktu itu untuk mendengar musik lembut, membaca buku, bersantai atau tidur. Ini dapat membantu merenggangkan saraf-saraf yang tegang menjadi kendur, agar anda kembali segar.

MANDI SECARA TERATUR

Saat hamil tubuh akan mengeluarkan lebih banyak peluh. Untuk itu mandi dan bersihkanlah tubuh sekurang-kurangnya dua kali sehari secara teratur. Apabila mandi badan menjadi segar dan tidur lebih selesa. Setelah selesai mandi sapukan losen badan yang tidak mengandungi minyak zaitun agar kadar minyak pada tubuh tidak terlalu tinggi.

PENJAGAAN GIGI

Wanita mengandung mudah mengalami sakit gigi jadi berikan tumpuan lebih pada penjagaan gigi dan mulut. Ketika hamil anda juga akan sering mengalami mual dan muntah. Jadi pastikan anda membersih dan menyegarkan kembali mulut setiap kali selepas muntah. Jangan sampai orang tidak senang berbual dengan anda kerana bau mulut yang kurang enak.

BANYAKKAN MINUM AIR

Jangan dehydrated. Penting untuk kekalkan kelembapan kulit dan untuk memberi nutrient pada bayi.

JALINKAN HUBUNGAN YANG BAIK DENGAN BABY DALAM KANDUNGAN

Penting untuk baby dalam kandungan tuk rasa gembira.. baby bole tahu yer apa yg berlaku walaupun dalam kandungan.

MANJAKAN DIRI ANDA

Perubahan hormon akan menyebabkan keguguran rambut dan sebagainya… manjakan diri anda dengan cucian rambut, …hot massage dan sebagainya.

PENJAGAAN MATA

Ibu hamil berkemungkinan mendapat gelung hitam atau eye back sebab penat, lesu dan kadang-kadang kurang tidur..cuci dengan air sejuk ke muka setiap hari selama setengah jam.  Bukan hanya untuk hilangkan penat, bahkan untuk sentiasa nampak ceria dan cantik!

MAMA MAKAN BUAH INI UNTUK CANTIK BERSERI

KURMA

Kurma kaya dengna segala vitmain dan mineral seperti kalsium, besi, kalium, magnesium, vitamin A, vitmain C dan lain-lain. Ibu hamil boleh mendapat kebaikan dari segi tenaga dari khasiat buah kurma. Kurma ni bukan sahaja baik ketika hamil tetapi juga selepas melahirkan. Kurma memberi tenaga segera kerana ianya paling pantas dihadam dan diserap kerana gula yang terdapat dalam kurma tidak perlu dipecahkan terlebih dahulu oleh enzim.  Makan kurma ketika hamil juga membantu dalam sistem pembuangan kerana kandungna serat yang tinggi. InsyaaAllah wanita hamil yang mengamalkan makan kurma akan mudah bersalin.

APRIKOT

Masalah penuaan awal dapat dicegah dengan amalan makan buah aprikot kerana khasiatnya dalam membina kolagen dalam badan.

PISANG

Pisang kaya dengna kandungan vitamin dan kalium yang memberi banyak kelebihan untuk mengelakkan selulit kepada ibu hamil.  Pisang juga kaya dengan asid folat untuk untuk pembentukan otak dan sumsum tulang belakang. Pisang juga mengandung vitamin C yang sangat diperlukan untuk pembentukan pembuluh darah, gusi, tulang dan kulit. Bagi ibu hamil yang mengalami morning sickness dapat boleh makan pisang untuk membantu menjaga kadar gula darah dan menghindari mual.

BUAH NAGA

Buah naga kaya dengan antioksidan dan vitamin B3 yang banyak memberi manfaat untuk melembapkan kulit sepanjang tempoh kehamilan.

TEMBIKAI

Dikenali sebagai buah yang banyak air dan dipercayai banyak membantu ibu-ibu hamil yang mengalami morning sickness seterusnya mengelakkan dehidrasi. Selain buah-buahan ibu hamil juga perlu variasikan dengan sayur-sayuran yang sangat baik untuk kesihatan ibu dan anak. Fiber yang terdapat dalam buah dan sayur membantu mengelakkan masalah sembelit di kalangan ibu hamil. Kunci utama pemilihan buah dan sayur semasa hamil adalah beta carotene yg mana penting utk fungsi saraf, penglihatan dan pembentukan sel serta tisu bayi.

Sumber:  makbuyong.com


TIP BUAT MAMA BERHENTI KERJA UNTUK MENJADI SURI RUMAH SEPENUH MASA

Sudah pasti ada perempuan di luar sana yang mempunyai impian untuk hanya sekadar menjadi suri rumah sepenuh masa terutama selepas menukar status mereka kepada seorang isteri. Belajar lah setinggi mana pun, sampai masa, pasti mereka mahu meluangkan masa hanya di rumah sahaja.
Tetapi, janganlah bila dah baru sahaja kahwin, terus nak resign dah. Jangan! Dengan ekonomi pada zaman sekarang yang tidak menentu ini, keputusan terburu-buru itu mampu membawa kepada penyesalan. Namun, sekiranya sudah ditakdirkan anda mendapat suami yang sudah mampu menanggung anda hingga ke anak cucu, maka ianya tidak menjadi masalah untuk anda menjadi seorang suri rumah sepenuh masa.
Ianya seakan-akan menjadi satu dilema buat si perempuan, sama ada mahu teruskan komitmen sebagai seorang isteri dan ibu atau mahu teruskan kerjaya yang selama ini dihabiskan bertahun-tahun sebelum dapat mengenggam segulung ijazah seperti yang diimpikan. Antara dilema yang mereka hadapi adalah:

Ada kerjaya tetap yang mereka impikanMemenuhi harapan ibu bapaMempunyai tanggungan hutangSuami yang berpendapatan rendahTanggungan yang ramaiBukan mudah untuk seorang perempuan melepaskan kerjaya untuk menjadi suri rumah sepenuh masa. Ada kalanya, para suri tersepit antara tanggungjawab dan keperluan. Namun, ia bukanlah sesuatu yang mustahil untuk dicapai.
LANGKAH PERTAMA
Senaraikan keperluan dan hutang. Senaraikan segala tanggungan keperluan yang perlu dibayar seperti:
Keperluan isi rumahKeperluan perubatanTanggungan terhadap ibu bapa atau lain-lainInsurans dan lain-lain
Senaraikan juga tanggungan hutang yang perlu dilangsaikan:
Hutang rumahHutang keretaHutang peribadiHutang bersama suami atau lain-lainKad kreditSetelah disenaraikan, kita perlu menilai tanggungan dan hutang tersebut, kemudian membuat jangkaan pembayaran seperti jumlah nilai keseluruhan dan jangkaan tempoh pembayaran bagi melangsaikannya. Selepas itu kita boleh menetapkan matlamat bila kita dapat berhenti kerja.
LANGKAH KEDUA
Bincang dengan suami dan keluarga. Kita perlu memberitahu hasrat kita itu kepada suami dan buat perbincangan supaya tidak menimbulkan tekanan kepada suami dan keluarga. Bincang dengan suami mengenai pengurusan kewangan keluarga dan buat penilaian kemampuan suami bagi menyara kos sara hidup keluarga. Antara perkara yang perlu dibincangkan:
Kos sara hidup semasa keluargaPendapatan suamiTanggungan bersamaPelan pengurusan kewangan selepas kita berhenti kerja
LANGKAH KETIGA
Pelan pengurusan kewangan. Pelan pengurusan kewangan untuk sesebuah keluarga amat penting bagi menjamin kestabilan rumah tangga. Apabila kita berhenti kerja, banyak kos yang perlu dikurangkan supaya suami tidak terbeban dan tertekan. Antara kos yang dapat dikurangkan adalah:

Kos keperluan asas seperti makanan dan utiliti (bil elektrik, air, internet, telefon, dan sebagainya)Kos untuk kehendak sosial seperti percutian dan hiburan keluargaBatalkan kad kredit yang dilanggan
LANGKAH KEEMPAT
Buat Tabungan
Sebelum mengambil keputusan untuk berhenti kerja, selain melangsaikan hutang, kita juga perlu membuat tabungan sendiri untuk keperluan kemudian hari. Tabungan ini mungkin dapat membantu untuk dijadikan  modal membuat kerja sambilan dari rumah seperti perniagaan online. Disamping itu, kita juga boleh membuat tabungan untuk pelaburan-pelaburan yang menepati syariah. Tabungan adalah penting supaya kita mempunyai sandaran sekiranya berada dalam kecemasan atau keperluan yang mendesak.
LANGKAH KELIMA
Kita mestilah bersiap sedia dari pelbagai aspek;Siap sedia dari segi mental, kerana banyak dugaan yang akan dilaluiKita juga perlu bersedia untuk menerima seadanya pemberian suami dan bersyukurRancang tugas harian sebagai seorang suri rumah supaya kita tidak terkial-kial  dan berasa bosan duduk di rumah sahajaSentiasa berfikiran positif dan penuhi masa dengan berbakti demi menjalankan tanggungjawabBagi mereka yang masih lagi mempunyai keraguan dalam mengambil keputusan untuk menjadi suri rumah sepenuh masa, mohon panduan dan petunjuk daripada Allah SWT. Lakukan solat istikharah dan solat hajat. Semoga keputusan yang diambil dipermudahkan oleh Nya.
SEBAB TAK PERLU MENYESAL BERHENTI KERJA DAN JADI SURI RUMAH

Sekiranya anda bertekad untuk meletak jawatan dan menjadi suri rumah, usah ragu dengan keputusan anda. Walaupun anda memegang jawatan yang tinggi dalam kerjaya anda, berikut merupakan sebab anda tidak perlu menyesal untuk berhenti kerja dan menjadi suri rumah sepenuh masa.
Usah khuatir dengan rezeki yang akan Tuhan kurniakan kelak apabila anda telah menjadi seorang suri rumah. Rezeki bukanlah dilihat pada wang ringgit semata-mata. Kebahagiaan bersama keluarga juga merupakan rezeki yang sangat bernilai daripada Allah.
Sewaktu bekerja, mungkin pelbagai persiapan menuju akhirat sering terpinggir dek kesibukan dunia yang kita lalui. Percayalah, dengan menjadi seorang suri rumah kelak, anda akan punya lebih waktu untuk beribadah kepada Allah.Perkasakan diri dan luangkan masa untuk lebih dekat dengan Allah. Dengan solat, membaca Al-Quran, berzikir, berselawat, memperbanyakkan doa, mendengar nasyid, dan menonton ceramah agama di rumah, In Sha Allah anda akan berasa lebih tenang berbanding sewaktu anda bekerja dahulu.
Jika sebelum ini, anda sebagai wanita berkerjaya mungkin tidak pernah terfikir untuk berhenti kerja kerana ingin memberikan khidmat menerusi bidang kerjaya anda. Tetapi kini, tiba masanya untuk anda ‘move on’ daripada alam pekerjaan tersebut demi berkhidmat untuk keluarga tersayang.Lakukan yang terbaik dalam segala urusan dan tugasan harian di rumah. Gunakan kemahiran serta ilmu pengetahuan yang anda miliki untuk mendidik dan mengasuh anak-anak di rumah agar mereka menjadi anak yang soleh dan solehah kelak.Apabila semua perkara dalam keadaan teratur dan anda dapat melihat perkembangan anak dari semasa ke semasa hasil didikan anda di rumah, anda pasti dapat merasakan bahawa usaha anda itu sangat berbaloi. Anda juga tidak akan pernah menyesal berhenti kerja untuk menjaga anak dan menguruskan keluarga.
Sumber: baitulmuslim.com


TUMIT KAKI MEREKAH KADANGKALA MENYAKITKAN KETIKA BERJALAN

Tumit Kaki Pecah.Tumit kaki anda kasar, merekah dan pecah-pecah? Dari jauh lagi dah nampak penampilan kaki anda hitam dan kotor. Anda tentu ‘tension’ kan? Ia seolah-olah telah mencacatkan penampilan anda pada hari itu. Merawat tumit kaki pecah ini sebenarnya sama penting dengan merawat wajah.
Setiap wanita mendambakan tumit kaki yang lembut, licin dan kemerah-merahan dan apabila menyarung sepatu maka kaki mereka kelihatan sempurna dan cantik dipandang. Namun, kebanyakan wanita berdepan dengan masalah tumit kaki pecah sehingga menyebabkan hilang keyakinan untuk berdepan dengan orang ramai. Perkara ini bukan saja terjadi kepada mereka yang berusia, malah golongan muda tidak terkecuali.

Banyak berjalan dan kurang penjagaan yang betul membuatkan tapak kaki merekah, kering dan pecah serta kematu yang sedikit sebanyak menjejaskan penampilan diri. Masalah ini dihadapi oleh kebanyakan orang tidak kira wanita mahupun lelaki. Kaki yang kering ditambah dengan cara membersihnya kurang tepat mudah bermasalah seperti merekah, kematu serta berbau. Jika diperingkat teruk akan menyebabkan kaki dijangkiti kuman dan berdarah.
Pada peringkat awal, garis pecah yang halus ini tidak mendatangkan masalah, tetapi ia kurang cantik dipandang. Namun jika tidak diberikan rawatan, rekahan halus ini akan menjadi semakin besar dan panjang membentuk kalus (kulit lebih tebal). Tanpa disedari,rekahan halus ini boleh menjadi panjang sehingga menimbulkan rasa tidak selesa dan sakit apabila berjalan. Terdapat pelbagai petua yang boleh diamalkan untuk menyembuhkan tumit kaki yang pecah.

8 PETUA HILANGKAN TUMIT KAKI MEREKAH

CARA 1:
Sediakan beberapa biji belimbing buluh.
Lenyek kasar belimbing tersebut dan kemudian gosokkan pada tumit anda perlahan-lahan selama beberapa minit.
Amalkan selalu. Hasilnya, masalah kulit pecah dan merekah pada tumit akan hilang malah membantu menghaluskan kulit pada bahagian tersebut.

CARA 2:

Sediakan beberapa keping asam gelugur.
Masukkan ke dalam  besen berisi air suam.
Rendamkan kaki selama 30 minit.
Lakukan setiap hari pada waktu malam.

CARA 3:

Rendamkan kaki ke dalam air suam selama 15 minit.
Kemudian, gosokkan tumit dengan batu asahan pisau selama beberapa minit.

CARA 4:

Sapukan getah betik muda pada tumit kaki.
Biarkan ia kering sehingga sebelum dicuci.

CARA 5:
Tumbuk beberapa ulas bawang putih.
Campurkan dengan sedikit perahan limau nipis.
Sapu dan gosokkan ia pada tumit kaki.

CARA 6:
Belah dua biji bawang merah dan gosokkan pada tumit kaki yang kering.
Lakukan selalu sehingga kesan pecah dan rekahan semakin hilang.

CARA 7:
Campurkan sedikit gambir dengan minyak kelapa.
Gosokkan pada tumit selama beberapa minit sebelum dibilas bersih.
Lakukan setiap hari hingga menampakkan hasilnya.

CARA 8:

Cuci kaki dengan air panas, kemudian keringkan dahulu sebelum letakkan skrub dan losyen.

Tip Yang Anda Perlu Cuba!

Elakkan memakai kasut bertumit tinggi terlalu kerap.
Sentiasa mendapatkan rawatan pedicure untuk penjagaan kaki.
Pakai krim khusus untuk penjagaan kaki jika anda sering memakai kasut bertumit tinggi dan bertutup.

Sumber: petuaoranglama.blogspot / wow.com.my


CARA PILIH JAJAN SIHAT UNTUK ANAK ANDA

Pernahkah anda terfikir dan beranggapan apabila kanak-kanak menikmati snek atau dikenali dengan ‘jajan’ boleh menyebabkan si kecil lambat belajar seperti yang tersebar atau dibaca di media sosial? Jangan mudah terpedaya dengan maklumat yang salah terutama apabila ia diperoleh daripada sumber tidak diketahui kesahihannya, sebaliknya dapatkan nasihat daripada pakar pemakanan yang bertauliah. Pengambilan snek tiada kaitan langsung dengan masalah otak kurang cergas atau lambat belajar dalam kalangan kanak-kanak. Belum ada bukti yang menunjukkan makan snek boleh menjejaskan otak. Namun, ia mungkin boleh berlaku secara tidak langsung jika snek kurang sihat diambil secara berlebihan hingga menimbulkan masalah obes dalam kalangan kanak-kanak.

Ini kerana kebiasaannya snek kurang sihat mengandungi jumlah lemak yang tinggi sekali gus meningkatkan risiko obesiti. Apabila obes, pergerakan menjadi lambat atau menyebabkan mereka malas bergerak. Ada sesetengahnya juga kurang bergaul dengan rakan sebaya dan tidak aktif melakukan aktiviti fizikal. Jika kurang berlaku interaksi sesama manusia di sekelilingnya, ia boleh menjejaskan kecergasan serta pembangunan otak kanak-kanak itu sendiri kerana kemahiran bercakap atau berkomunikasi tidak berlaku dengan baiK. Malah, obesiti mampu meningkatkan risiko penyakit lain seperti penyakit jantung, darah tinggi, kencing manis dan kanser. Justeru, ibu bapa perlu memantau atau menyediakan makanan yang diambil oleh anak dengan memastikan khasiatnya agar terhindar daripada masalah obes.

MAMA PILIHAN SNEK SIHAT!
Ada banyak jenis snek yang berada di pasaran sama ada ia berkhasiat, mahupun kurang sihat. Antara snek sihat ialah salad, sandwic, yogurt, susu dan jus buah. Snek menjadi kurang sihat apabila ia mengandungi lemak, gula dan garam dalam jumlah yang tinggi misalnya makanan ringan, makanan segera serta pencuci mulut. Namun, snek kurang sihat ini boleh diubah menjadi makanan yang sihat melalui kaedah pengambilannya. Selain itu, kehadiran pengawet dan pewarna dalam snek kurang sihat juga tidak bagus kepada badan. Ini kerana setiap individu memiliki tindak balas berbeza terhadap makanan termasuk kanak-kanak kerana ada kalanya ia menyebabkan alahan, bergantung kepada penerimaan tubuh masing-masing.

Jika kanak-kanak menginginkan snek, disarankan mengambilnya sekali-sekala dalam kuantiti sedikit, bukan secara berlebihan jika snek berkenaan dalam kategori kurang sihat. Perlu kita faham, kedudukan paling atas atau perlu diambil dalam jumlah sedikit dalam piramid makanan ialah makanan tinggi lemak, gula dan garam. Pengambilan secara berlebihan akan meningkatkan risiko terhadap masalah obes sekali gus membabitkan sakit kronik seperti penyakit jantung, kencing manis dan tekanan darah tinggi jika ia tidak dikawal dengan baik. Oleh itu, peranan yang dimainkan oleh ibu bapa sangat penting untuk memperkenalkan anak mereka dengan pilihan snek sihat berbanding kurang sihat.

Bagi menggalakkan pengambilannya, sediakan bekalan daripada snek sihat. Sekurang-kurangnya, ia juga boleh dijadikan medium pembelajaran dan didikan kepada anak mengenai pilihan snek sihat berbanding kurang sihat bagi menjamin kesihatan mereka sejak awal. Didik anak sejak kecil mengenai makanan yang berkhasiat dan bahan yang perlu diambil dalam jumlah sedikit misalnya, gula. Kebiasaanya, pada label makanan kehadiran gula boleh dikenal pasti melalui penggunaan sirap mapel, gula, fruktosa, sukrosa, dekstros, kristal tebu, sirap jagung juga molasses.

Tiada panduan dalam pengambilan jumlah gula dan garam untuk kanak-kanak. Namun, ibu bapa dinasihatkan agar mengurangkan jumlah pengambilannya dan tidak memperkenalkan terlalu awal. Bagi bayi berusia enam bulan yang baru dikenalkan dengan makanan pejal, sebaik-baiknya mulakan menambah manisan menggunakan bahan semula jadi seperti buah.

Selain gula, garam juga tidak boleh diambil secara berlebihan. Selain snek kurang sihat, makanan yang diproses, dalam tin, segera, sos dan jeruk perlu dikurangkan pengambilannya. Nama lain yang menunjukkan snek yang dibeli mengandungi garam ialah sodium, monosodium glutamate (MSG) dan garam. Bagi anak yang memilih makanan pula, ibu bapa perlu ajak mereka untuk menyediakan, memasak atau makan bersama-sama bagi mendidik mereka mengenai khasiat bahan yang digunakan dalam masakan.

Sebaiknya, beri mereka peluang dan kebebasan memilih jenis sayur, buah atau makanan yang digemari asalkan ia berkhasiat serta mampu memenuhi keperluan tumbesaran anak berjalan lancar. Jika anak suka menikmati snek kurang sihat, tidak perlu menghalang sebaliknya kita perlu bijak mengubahnya menjadi hidangan sihat misalnya aiskrim. Ibu bapa boleh menggantikan aiskrim dengan bahan berkhasiat seperti yogurt dan buah untuk menjadikannya lebih enak selain sihat.

Bagi anak yang suka makan burger, sediakan kepingan daging atau ayam daripada bahan segar di samping menggunakan garam atau gula dalam kuantiti sedikit. Kebanyakan snek yang dijual di pasaran sudah mendapat kelulusan dari segi penggunaan bahan di dalamnya dan sepatutnya ia tidak perlu dibimbangkan melainkan jika ia diambil secara berlebihan.

Ada kalanya snek disyorkan kepada kanak-kanak kerana memerlukan tenaga dan makanan yang lebih membantu dalam tumbesaran, membina tulang dan otot mereka, namun diambil dengan kaedah sihat. setiap makanan mengandungi nutrisi berbeza dan sebaik-baiknya diambil dengan jenis yang pelbagai untuk memenuhi keperluan agar dapat berfungsi dengan baik.

Sumber: Harian Metro